Yesu Wu Nkaedi—‘Monyɛ Eyi Mfa Nkae Me’ | Adesua\n“Ɔdaa ase wiei no, obubuu [paanoo no] mu kae sɛ: ‘Eyi gyina hɔ ma me nipadua a wɔde bɛma mo. Monkɔ so nyɛ eyi mfa nkae me.’”—1 KOR. 11:24.\nYɛyɛ dɛn hu ɛda a yɛde yɛ Nkaedi no afe biara?\nPaanoo ne bobesa a yɛde hyɛ Awurade Anwummeduan no ho fã no gyina hɔ ma dɛn?\nSɛ yɛbɛkɔ soro oo, sɛ yɛbɛtena asase so oo, adɛn nti na ehia sɛ yɛkɔ Nkaedi no ase?\n1, 2. Ɛbɛyɛ sɛ dɛn na na asomafo no bi redwinnwen ho ansa na wɔne Yesu resi kwan so akɔ Yerusalem?\n‘EWIM atew nwann; yetumi hu ɔsramfã. Ɛbɛyɛ sɛ ɛnnɛra anadwo awɛmfo a wɔwɔ Yerusalem nso hui. Bere a Sanhedrin no tee no, wɔde too gua sɛ bosome foforo afi ase. Saa bosome foforo yi ne Nisan. Afei wɔsosɔɔ gya de bɔɔ nkurɔfo amanneɛ anaa wotuu abɔfo ma wɔpetee amanneɛbɔ yi ma ebeduu yɛn nkyɛn. Nea ɛrekeka kɔ yi deɛ Yesu rebesi kwan so akɔ Yerusalem. Ɔpɛ sɛ odu hɔ ansa na Twam no afi ase.’\n2 Ɛbɛyɛ sɛ saa nsɛm yi na na asomafo no bi redwinnwen ho bere a wɔne Yesu wɔ Perea wɔ Yordan agya no. Saa bere no, na wɔn ani kyerɛ Yerusalem. Ná eyi ne Yesu akwantu a etwa to a ɔde rekɔ Yerusalem. (Mat. 19:1; 20:17, 29; Mar. 10:1, 32, 46) Sɛ Yudafo hu sɛ Nisan da a edi 1 ayi ne ti pɛ, na wonim sɛ aka nnafua 13 ma wɔadi Twam no Nisan 14, bere a owia akɔtɔ.\n3. Adɛn nti na ɛda a wodi Twam no ho hia Kristofo?\n3 Awurade Anwummeduan no besi April 14, 2014 bere a owia akɔtɔ; ɛne Twam no si da koro. Ɛbɛyɛ da titiriw ama nokware Kristofo ne wɔn a wɔn ani gye nokware no ho nyinaa. Adɛn ntia? Yehu mmuae no wɔ 1 Korintofo 11:23-25. Ɛhɔ ka sɛ: “Anadwo a wɔrebeyi Awurade Yesu ama no, ɔfaa paanoo, na ɔdaa ase wiei no, obubuu mu kae sɛ: ‘Eyi gyina hɔ ma me nipadua a wɔde bɛma mo. Monkɔ so nyɛ eyi mfa nkae me.’ Saa ara na ɔyɛɛ kuruwa no.”\n4. (a) Nsɛm bɛn na wubetumi abisa afa Nkaedi no ho? (b) Yɛyɛ dɛn hu ɛda a ɛsɛ sɛ yɛyɛ Nkaedi no afe biara? (Hwɛ adaka a wɔato din “Afe 2014 Nkaedi” no.)\n4 Yegye di sɛ wobɛkɔ afahyɛ yi ase. Afahyɛ yi ne afahyɛ biako pɛ a Yesu kae sɛ n’akyidifo nni no afe biara. Ansa na ebedu hɔ no, wubetumi abisa wo ho sɛ: ‘Ntotoe bɛn na ɛsɛ sɛ meyɛ ma Nkaedi no? Nneɛma bɛn na yɛde bɛyɛ Nkaedi no? Dwumadi no bɛkɔ so sɛn? Nkaedi no ne nneɛma a wɔde bɛhyɛ fã no fa me ho sɛn?’\nPAANOO NE BOBESA NO\n5. Ntotoe bɛn na Yesu maa asomafo no yɛe ansa na ɔne wɔn redi Twam a etwa to no?\n5 Bere a Yesu ka kyerɛɛ n’asomafo sɛ wonkosiesie baabi a wobedi Twam no, wanka sɛ wɔnkɔpɛ dan a wɔde nneɛma pii asiesie mu kɔsɔɔ. Mmom ɛbɛyɛ sɛ na ɔpɛ dan a emu tew a wɔn nyinaa bɛkɔ mu ma wɔn ho ahare wɔn. (Monkenkan Marko 14:12-16.) Afei asomafo no bɛhwɛ sɛ wobenya nneɛma a wɔde bedi Twam no te sɛ paanoo a mmɔkaw nnim ne bobesa kɔkɔɔ. Bere a wodii Twam no wiei no, Yesu kaa paanoo ne bobesa kɔkɔɔ no ho asɛm.\n6. (a) Bere a Yesu ne n’asomafo no dii Twam no wiei no, asɛm bɛn na Yesu ka faa paanoo no ho? (b) Paanoo bɛn na yɛde yɛ Nkaedi no?\n6 Ná ɔsomafo Mateo wɔ afahyɛ no ase, na akyiri yi ɔkyerɛwee sɛ: “Yesu faa paanoo, na ohyiraa so wiei no obubuu mu de maa asuafo no kae sɛ: ‘Munnye nni.’” (Mat. 26:26) Ná mmɔkaw nni “paanoo” no mu; nea wɔde dii Twam no ara bi na ohyiraa so maa wɔn. (Ex. 12:8; Deut. 16:3) Wɔde awisiam ne nsu na ɛfra toe; wɔamfa biribi a ɛbɛma akaw anaa nneɛma te sɛ nkyene ne atomde biara amfra mu. Esiane sɛ mmɔkaw biara nnim nti, antu. Ná ɛyɛ wosee a etumi bubu penpen. Ɛnnɛ nso ansa na Nkaedi no bedu so no, mpanyimfo no betumi ama obi atõ paanoo a ɛte saa ara. Ɔde nsu bɛfra awisiam no atõ; obetumi de anwa kakra afa kyɛnsee no mu ansa na watõ. (Sɛ moannya awisiam a, mubetumi de esiam foforo biara te sɛ aburosiam, ɔmosiam, anaa atokosiam atõ.)\n7. Bobesa bɛn na Yesu de dii dwuma? Ɛnnɛ nso edu Nkaedi a nsa bɛn na yebetumi de ayɛ?\n7 Mateo toaa so sɛ Yesu faa “kuruwa, na ɔdaa ase no ɔde maa wɔn kae sɛ: ‘Mo nyinaa monnom ano.’” (Mat. 26:27, 28) Ná bobesa kɔkɔɔ wɔ kuruwa no mu. (Yɛrentumi nka sɛ wɔtetew bobe aba na wokyii mu nsu wɔ hɔ ara, efisɛ saa bere no na bobe bere atwam koraa.) Bere a wodii Twam a edi kan wɔ Egypt no, na bobesa nka ho. Nanso Yesu ampo bobesa a wɔde baa Twam no ase no. Ɔde dii dwuma mpo wɔ Awurade Anwummeduan no ase. Enti ɛnnɛ Kristofo de bobesa kɔ Nkaedi no ase. Ɛnde, nsa bɛn na ɛsɛ sɛ wɔde di dwuma? Ɛyɛ bobesa a biribi te sɛ brandy anaa atomde biara nnim. Asɛm no ne sɛ enhia sɛ yɛde biribiara fra Yesu mogya ansa na adi mũ. Enti bobesa kɔkɔɔ a hwee mfra mu na ɛsɛ sɛ yɛde yɛ Nkaedi no. Yebetumi ayɛ nsã no bi wɔ fie anaa yebetumi atɔ bobesa te sɛ Burgundy, Cabernet Sauvignon, anaa Shiraz.\nNEA PAANOO NE BOBESA NO KYERƐ\n8. Adɛn nti na Kristofo pɛ sɛ wohu nea paanoo ne bobesa no kyerɛ?\n8 Ɔsomafo Paulo ma yehu sɛ ɛyɛ Kristofo nyinaa asɛde sɛ wɔhyɛ Awurade Anwummeduan no ho fã; ɛnyɛ asomafo no nkutoo. Paulo kyerɛw ne nuanom a wɔwɔ Korinto no sɛ: “Nea minya fii Awurade hɔ no ara na me nso mede maa mo, ɛne sɛ anadwo a wɔrebeyi Awurade Yesu ama no, ɔfaa paanoo, na ɔdaa ase wiei no, obubuu mu kae sɛ: ‘Eyi gyina hɔ ma me nipadua a wɔde bɛma mo. Monkɔ so nyɛ eyi mfa nkae me.’” (1 Kor. 11:23, 24) Esiane sɛ Kristofo a wɔwɔ hɔ nnɛ di afahyɛ titiriw yi afe biara nti, wɔpɛ sɛ wohu nea paanoo ne bobesa no kyerɛ.\n9. Dɛn na ebinom ka fa paanoo a Yesu de dii dwuma no ho, nanso adɛn nti na ɛnyɛ nokware?\n9 Asɔrekɔfo bi kyerɛ sɛ Yesu kae sɛ: ‘Me nipadua ni.’ Enti wogye di sɛ ɔyɛɛ anwonwade bi maa paanoo no danee ne nipadua ankasa. Nanso saa asɛm no ne nokware abɔ nsianho. * Adɛn ntia? Efisɛ saa bere no na Yesu de ne nipadua te asomafo anokwafo no anim, ɛnna paanoo a mmɔkaw nnim no nso si wɔn anim. Enti yebetumi aka sɛ Yesu asɛm no yɛ ntotoho anaa kasakoa. Ná ɔtaa fa saa kwan no so kyerɛkyerɛ.—Yoh. 2:19-21; 4:13, 14; 10:7; 15:1.\n10. Paanoo a yɛde hyɛ Awurade Anwummeduan no ho fã no gyina hɔ ma dɛn?\n10 Paanoo a na esi asomafo no anim a wɔrebedi no gyina hɔ ma Yesu nipadua. Bere bi a atwam no, na Onyankopɔn asomfo susuw sɛ paanoo no gyina hɔ ma wɔn a Bible frɛ wɔn “Kristo nipadua,” kyerɛ sɛ Kristofo a wɔasra wɔn asafo no. Nea enti a na wosusuw saa ne sɛ Yesu bubuu paanoo no mu, nanso ne dompe biako koraa mu ammu. (Efe. 4:12; Rom. 12:4, 5; 1 Kor. 10:16, 17; 12:27) Nanso akyiri yi wɔtenaa ase hwɛɛ asɛm no bio, na wɔtweetwee Kyerɛwnsɛm no mu hui sɛ paanoo no gyina hɔ ma Yesu nipadua. Yesu “huu amane ɔhonam mu,” na wɔbɔɔ no dua mu mpo. Enti paanoo a wɔde hyɛ Awurade Anwummeduan no ho fã no gyina hɔ ma nipadua a Yesu de baa asase so no. Saa nipadua no na Yesu de ‘soaa yɛn bɔne.’—1 Pet. 2:21-24; 4:1; Yoh. 19:33-36; Heb. 10:5-7.\n11, 12. (a) Dɛn na Yesu ka faa bobesa no ho? (b) Bobesa a yɛde hyɛ Awurade Anwummeduan ho fã no gyina hɔ ma dɛn?\n11 Afei a yɛahu nea paanoo no kyerɛ yi, yebetumi ahu nea na Yesu rekyerɛ bere a ɔkaa bobesa no ho asɛm no. Bible ka sɛ: “Saa ara na ɔyɛɛ kuruwa no bere a owiee anwummeduan no, na ɔkae sɛ: ‘Kuruwa yi gyina hɔ ma apam foforo a ɛnam me mogya so no.’” (1 Kor. 11:25) Bible ahorow bi kyerɛ asɛm yi ase sɛ: “Kuruwa yi ne apam foforo me mogya mu.” Kuruwa a na Yesu kura no ara ne apam foforo no anaa? Dabi. Mmom sɛ Bible ka “kuruwa” wɔ ha a, nea ɛkyerɛ ne ade a ɛwɔ kuruwa no mu, kyerɛ sɛ bobesa no. Ɛnde, Yesu kae sɛ bobesa no gyina hɔ ma dɛn? Egyina hɔ ma ne mogya a ɔde bɔɔ afɔre no.\n12 Sɛ yɛhwɛ Marko kyerɛwtohɔ no a, Yesu kae sɛ: “Eyi gyina hɔ ma me ‘mogya a wɔde yɛ apam no’ a wobehwie agu ama nnipa bebree.” (Mar. 14:24) Enti ná wobehwie Yesu mogya agu “ama nnipa bebree bɔne fafiri.” (Mat. 26:28) Enti bobesa kɔkɔɔ no gyina hɔ ma Yesu ankasa mogya. Yesu mogya no yɛ agyede a ɛma yenya “yɛn mfomso ho fafiri.”—Monkenkan Efesofo 1:7.\nAsomafo no nom bobesa a egyina hɔ ma Yesu mogya a wɔde yɛɛ apam no (Hwɛ nkyekyɛm 11, 12)\nSƐNEA YƐKAE KRISTO WU NO\n13. Kyerɛ kwan a yɛfa so kae Kristo wu no afe biara.\n13 Bere a edi kan a wo ne Yehowa Adansefo bɛkɔ Nkaedi no, dɛn na ebia wubehu? Wubehu sɛ wɔahyia wɔ baabi a ɛhɔ tew a obiara anya baabi te kama. Ebia wubehu sɛ wɔde nhwiren kakra asiesie hɔ, nanso wɔrenhyehyɛ hɔ kɔsɔɔ te sɛ baabi a wɔretow pon. Asafo mu panyin a ɔfata bɛto ne bo ase de Bible akyerɛkyerɛ Awurade Anwummeduan no mu yiye. Ɔbɛma wɔn a wɔahyia nyinaa ahu sɛ Kristo ayɛ bi ama yɛn paa. Ɔbɛma yɛahu sɛ Kristo de ne nkwa too hɔ sɛ agyede maa yɛn na yɛanya nkwa. (Monkenkan Romafo 5:8-10.) Ɔkasafo no de Bible bɛkyerɛkyerɛ mu ama yɛahu sɛ anidaso abien na ɛwɔ hɔ ma Kristofo.\n14. Anidaso abien bɛn na wɔbɛka ho asɛm wɔ Nkaedi kasa no mu?\n14 Kristofo bi wɔ anidaso sɛ wɔne Kristo bedi ade wɔ soro. Kristo akyidifo kakraa bi na wɔwɔ saa anidaso no. Wɔn mu bi ne asomafo anokwafo no. (Luka 12:32; 22:19, 20; Adi. 14:1) Kristofo dodow no ara a wɔresom Onyankopɔn nnɛ hwɛ biribi foforo kwan. Wɔhwɛ kwan sɛ wɔbɛtena ase daa wɔ Paradise asase so. Saa bere no, Onyankopɔn apɛde bɛyɛ hɔ wɔ asase so sɛnea ɛte wɔ ɔsoro. Eyi ne biribi a Kristofo abɔ ho mpae bere tenten. (Mat. 6:10) Kyerɛwnsɛm no ma yehu sɛ wobenya nneɛma a wɔnna nsoo ho dae da wɔ asase so, na wɔde saa nneɛma no begye wɔn ani afebɔɔ.—Yes. 11:6-9; 35:5, 6; 65:21-23.\n15, 16. Sɛ yɛrehyɛ Awurade Anwummeduan no ho fã a, dɛn na wɔyɛ paanoo no?\n15 Sɛ ɔkasafo no kyerɛkyerɛ anidaso abien no mu wie a, ɔbɛka sɛ bere aso sɛ yɛyɛ nea Yesu ka kyerɛɛ n’asomafo sɛ wɔnyɛ no. Sɛnea yɛaka dedaw no, yɛde paanoo a mmɔkaw nnim ne bobesa kɔkɔɔ na ɛbɛhyɛ fã no. Wɔde besi ɔkasafo no nkyɛn. Ɔkasafo no besi kyerɛwsɛm bi so dua ma atiefo no ahu nea Yesu kae ne nea ɔyɛe bere a ɔde afahyɛ yi sii hɔ no. Emu biako ne nea Mateo kyerɛw yi: “Yesu faa paanoo, na ohyiraa so wiei no obubuu mu de maa asuafo no kae sɛ: ‘Munnye nni. Eyi gyina hɔ ma me nipadua.’” (Mat. 26:26) Yesu bubuu paanoo no mu maa asomafo a wɔtete ne benkum ne ne nifa nyinaa. Sɛ wokɔ Nkaedi no ase April 14 a, wubehu sɛ wɔabubu paanoo a mmɔkaw nnim no mu dedaw agu prɛte bi so.\n16 Onua bi bɛbɔ mpae tiawa ansa na wɔde prɛte no afa atiefo no anim. Wɔbɛhwɛ ahu sɛ prɛte no dɔɔso sɛnea ɛbɛyɛ a wobetumi de afa wɔn anim awie ntɛm. Wɔde refa wɔn anim a, wɔbɛyɛ no fɛfɛɛfɛ wɔanowɔano, nanso ɛrenyɛ amanne kyenkyenee biara. Mpɛn pii no ebia onipa biako anaa baanu bi na wobedi paanoo no, anaa ebi mpo a obiara renni bi sɛnea ɛkɔɔ so wɔ asafo dodow no ara mu afe 2013 no.\n17. Nkaedi no rekɔ so a, ɔkwan bɛn so na yɛde bobesa di dwuma de suasua Yesu?\n17 Afei ɔkasafo no bɛkyerɛ nea Yesu de bobesa no yɛe. Mateo kyerɛwtohɔ no ka sɛ, “Ɔfaa kuruwa, na ɔdaa ase no ɔde maa wɔn kae sɛ: ‘Mo nyinaa monnom ano; na eyi gyina hɔ ma me “mogya a wɔde yɛ apam no” a wobehwie agu ama nnipa bebree bɔne fafiri.’” (Mat. 26:27, 28) Yebedi nea Yesu yɛe no akyi. Enti onua bi bɛbɔ mpae, na ɛno akyi no wɔde bobesa kɔkɔɔ no bɛfa wɔn a wɔwɔ hɔ nyinaa anim.\n18. Sɛ obiara nni paanoo no nnom bobesa no mpo a, adɛn nti na ehia sɛ yɛkɔ Nkaedi no ase?\n18 Sɛ wɔde paanoo ne bobesa no refa atiefo no anim a, wɔn mu dodow no ara mfa bi nka wɔn ano. Adɛn ntia? Efisɛ Yesu kae sɛ wɔn a wɔne no bedi ade wɔ ɔsoro Ahenni no mu nkutoo na wobedi anom bi. (Monkenkan Luka 22:28-30; 2 Tim. 4:18) Wɔn a aka nyinaa bɛyɛ komm de wɔn ani ahwɛ nea ɛrekɔ so. Nanso ɛho hia sɛ yɛkɔ Awurade Anwummeduan no ase. Adɛn ntia? Yɛkɔ a, ɛkyerɛ sɛ yɛn ani sɔ Yesu afɔrebɔ no paa. Sɛ dwumadi no rekɔ so a, yebetumi adwinnwen nhyira a Yesu agyede no de bɛbrɛ yɛn no ho. Sɛ obi anni bi mpo a, ɔwɔ anidaso sɛ ɔbɛka “nnipakuw kɛse” a wobetwa “ahohiahia kɛse” no ho. Wɔyɛ Onyankopɔn asomfo a “wɔahoro wɔn ntade ma ayɛ fitaa Oguammaa no mogya mu.”—Adi. 7:9, 14-17.\n19. Dɛn na wobɛyɛ de asiesie wo ho ama Awurade Anwummeduan no na woanya so mfaso?\n19 Dɛn na Yehowa Adansefo a wɔwɔ wiase nyinaa yɛ de siesie wɔn ho ma Nkaedi no? Ansa na Nkaedi no bedu so no, yɛto nsa frɛ nnipa pii sɛ wɔmmra bi. Bio, bere a aka nna kakra ma dwumadi no adu so no, yɛkenkan kyerɛw nsɛm a ɛka nea Yesu yɛe ne nea ɛkɔɔ so bere a wɔhyɛɛ fã no Nisan 14 afe 33 Y.B. mu no. Yɛtoto nneɛma yiye sɛnea ɛbɛyɛ a dwumadi no rempa yɛn ti so. Yɛbɔ mmɔden du hɔ ntɛm gye ahɔho ansa na yɛato dwom abɔ mpae afi dwumadi no ase. Eyi ma yenya dwumadi no nyinaa so mfaso. Sɛ ɔkasafo no rekenkan kyerɛwsɛm bi a, yɛne ahɔho a wɔaba nyinaa bebue yɛn Bible adi akyi na yɛatie nkyerɛkyerɛmu a ɔde bɛma no. Ne korakora, sɛ yɛkɔ Nkaedi no ase a, ɛkyerɛ sɛ ampa-ne-ampa ara yɛn ani sɔ Yesu afɔrebɔ no, na ɛkyerɛ nso sɛ yegye n’ahyɛde yi tom: “Monkɔ so nyɛ eyi mfa nkae me.”—1 Kor. 11:24.\n^ nky. 9 Ɔbenfo bi a ofi Germany a yɛfrɛ no Heinrich Meyer kae sɛ asomafo no mu biara annya adwene sɛ ɔredi Yesu nipadua anom ne mogya, efisɛ saa bere no na ɔda so ara te ase; na “wommubuu Yesu nipadua mu.” Ɔbenfo no san kae sɛ bere a Yesu rekyerɛkyerɛ paanoo ne bobesa no mu no, ɔde “nsɛm a asete nyɛ den” na edii dwuma. Wanka biribiara a ɛbɛma n’asomafo no adwene atu afra.\nAFE 2014 NKAEDI\nBosome biara ɔsram no twa asase ho hyia. Ɛkɔ ara kodu baabi a, na ɔsram no abɛhyɛ asase ne owia ntam. Ɛba saa a, yɛfrɛ no “ɔsram foforo.” Obi gyina asase so a, ɔrenhu ɔsram foforo no gye sɛ nnɔnhwerew 18 kosi 30 twam.\nAfe 2014 mu no, ɔsram foforo no beyi ne ti March 30, anadwo 8:45 wɔ Yerusalem. Nnɔnhwerew 21 biako akyi (March 31) na owia bɛsan akɔtɔ. Nanso Nisan 1 remfi ase saa da no. Adɛn ntia? Efisɛ saa bere no obi ntumi nhu ɔsram no. Mmom April 1 na sɛ owia no kɔtɔ a, obi betumi ahu ɔsram foforo no wɔ Yerusalem. Enti sɛ yɛde sɛnea na tete Yudafo bu bere no di dwuma a, yebetumi aka sɛ Nisan 1 befi ase April 1 bere a owia akɔtɔ.\nEnti Yehowa Adansefo a wɔwɔ wiase nyinaa nim sɛ Nisan 14 befi ase Dwoda, April 14, 2014 bere a owia akɔtɔ. Saa bere no ɔsram no betwa puruw.—Sɛ wopɛ akontaabu yi ho nsɛm pii a, hwɛ June 15, 1977, Borɔfo Ɔwɛn-Aban no kratafa 383-384.


41 Ɛbae sɛ ɔsram a ɛto so ason mu no, Elisama+ ba Netania ba Ismael+ a ofi adehye abusua+ mu a ɔka ɔhene mpanyimfo ho no ne mmarima foforo du+ baa Ahikam ba Gedalia nkyɛn wɔ Mispa.+ Na wɔn nyinaa tenaa ase sɛ wɔredidi wɔ Mispa.+ 2 Ɛnna Netania ba Ismael ne mmarima du a wɔka ne ho no sɔree, na wɔde nkrante bɔɔ Safan ba Ahikam ba Gedalia kum no.+ Enti okum nea Babilon hene de no asi asase no so no.+ 3 Na Yudafo a wɔka Gedalia ho wɔ Mispa no nyinaa ne Kaldeafo a wɔwɔ hɔ no, kyerɛ sɛ, mmarima a wɔkɔ ɔsa no, Ismael kunkum wɔn. 4 Bere a wokum Gedalia no akyi nnanu a obiara nnim ho hwee+ no, 5 mmarima bi fi Sekem+ ne Silo+ ne Samaria+ bae, mmarima aduɔwɔtwe a wɔayiyi wɔn bogyesɛ+ asunsuan wɔn ntade mu atwitwa wɔn ho akam;+ ná wokura wɔn nsam aduan afɔre ne ɛhyɛ+ sɛ wɔde reba Yehowa fie. 6 Enti Netania ba Ismael fii Mispa kohyiaa wɔn, na ɔrekɔ nyinaa na ɔresu.+ Bere a ohyiaa wɔn no, ɛhɔ ara na ɔka kyerɛɛ wɔn sɛ: “Mommra Ahikam ba Gedalia nkyɛn.” 7 Nanso bere a woduu kurow no mu ara pɛ, Netania ba Ismael ne mmarima a wɔka ne ho no kunkum wɔn, na wɔtow wɔn guu abura no mu.+ 8 Nso wɔn mu mmarima du ka kyerɛɛ Ismael ntɛm sɛ: “Nkum yɛn na yɛde nneɛma pa bi asie afuw mu, awi ne atoko ne ngo ne ɛwo.”+ Enti ogyaee wɔn, na wankum wɔn amfra wɔn nuanom no. 9 Abura a Ismael+ tow mmarima a okunkum wɔn no nyinaa afunu guu mu no yɛ nea Israel hene Baasa nti Ɔhene Asa tui no,+ na na ɛyɛ abura kɛse. Ɛno na Netania ba Ismael de wɔn a wɔawuwu no afunu hyɛɛ no ma. 10 Afei Ismael faa nnipa no nkae a wɔwɔ Mispa+ no nyinaa nnommum, ɔhene mmabea+ ne wɔn a wɔaka wɔ Mispa+ a awɛmfo so panyin Nebusaradan de wɔn hyɛɛ Ahikam+ ba Gedalia nsa no. Enti Netania ba Ismael faa wɔn nnommum sɛ ɔde wɔn retwa akɔ Ammonfo+ mu. 11 Akyiri yi, Karea ba Yohanan+ ne asahene+ a wɔka ne ho no nyinaa tee adebɔne a Netania ba Ismael ayɛ no nyinaa. 12 Enti wɔfaa mmarima no nyinaa, na wɔkɔe sɛ wɔne Netania ba Ismael rekɔko. Na wɔkɔtoo no wɔ Gibeon+ nsu pii no ho. 13 Na bere a nnipa a wɔwɔ Ismael nkyɛn no nyinaa huu Karea ba Yohanan ne asahene a wɔka ne ho no nyinaa no, wofii ase bɔɔ ose. 14 Enti nnipa a Ismael faa wɔn nnommum fii Mispa+ no nyinaa san wɔn akyi, na wɔkɔɔ Karea ba Yohanan nkyɛn. 15 Na Netania ba Ismael de, ɔne mmarima baawɔtwe guan+ fii Yohanan anim kɔɔ Ammonfo mu. 16 Na Karea ba Yohanan+ ne asahene a wɔka ne ho no nyinaa faa nnipa nkae no nyinaa, wɔn a Netania ba Ismael faa wɔn fii Mispa bere a okum Ahikam ba Gedalia+ no, nnɔmmarima, ne mmarima a wɔkɔ ɔsa, ne wɔn yerenom ne wɔn mma nkumaa ne ahemfie mpanyimfo no, na ɔde wɔn fi Gibeon bae. 17 Na wɔkɔsoɛɛ Kimham asoɛe wɔ Betlehem+ nkyɛn sɛ wɔrekɔ Egypt,+ 18 Kaldeafo+ no nti; ná wosuro wɔn,+ Ahikam+ ba Gedalia a Babilon hene de no sii asase no so+ a Netania ba Ismael kum no no nti.


Filipos 1 APSD-CEB – Filipifoɔ 1 ASCB | Biblica\nFilipos 1 APSD-CEB – Filipifoɔ 1 ASCB\n1Nwoma yi firi Paulo ne Timoteo a wɔyɛ Kristo Yesu nkoa nkyɛn,\nYɛde kɔma Yesu Kristo mu ahotefoɔ ne ahwɛfoɔ ne asomafoɔ a wɔwɔ Filipi no nyinaa:\n3Ɛberɛ biara a mekae mo no, meda Onyankopɔn ase. 4Saa ara nso na da biara mede anigyeɛ bɔ mpaeɛ ma mo, 5ɛfiri sɛ, ɛfiri da a ɛdi ɛkan de bɛsi sɛsɛɛ no, moaboa me wɔ asɛmpaka no adwumayɛ mu. 6Yei enti, megye di yie sɛ, Onyankopɔn a ɔhyɛɛ aseɛ yɛɛ saa adwuma pa yi wɔ mo mu no bɛkɔ so de akɔsi da a Yesu Kristo bɛba no.\n7Sɛdeɛ mo ho adwene pa wɔ me tirim no enti, sɛ daa mekae mo a, na ne kwan so ara ne no. Ɛfiri sɛ, sɛ meda mpɔkyerɛ mu, anaasɛ mede me ho na mereka Asɛmpa no a, mo nyinaa ne me nya Onyankopɔn adom. 8Onyankopɔn ankasa di me adanseɛ sɛ mʼani agyina mo wɔ Yesu Kristo ɔdɔ mu.\n9Me mpaeɛ a mebɔ ma mo ne sɛ, ɔdɔ a mode dodɔ mo ho mo ho no mu bɛyɛ den, na mobɛnyini wɔ nimdeɛ ne nteaseɛ mu, 10sɛdeɛ ɛbɛyɛ a mobɛhunu deɛ ɛyɛ na da a Kristo bɛba no, moayɛ kronn a obi nka asɛm bi ntia mo. 11Nneɛma pa a Yesu Kristo no nko bɛtumi de ama mo no bɛhyɛ mo abrabɔ ma de ahyɛ Onyankopɔn animuonyam, akamfo no.\n12Anuanom, mepɛ sɛ mote aseɛ sɛ nneɛma a aba me so nyinaa aboa ama Asɛmpa no atrɛ. 13Ɛno enti, awɛmfoɔ a wɔwɔ ahemfie ha ne afoforɔ a wɔka wɔn ho no nyinaa nim sɛ, ɛsiane sɛ meyɛ Kristo ɔsomfoɔ no enti na meda afiase. 14Afiase a meda no ahyɛ anuanom bebree nkuran wɔ Awurade mu ma wɔtumi ka Onyankopɔn asɛm no wɔ akokoɔduru so a wɔnsuro hwee.\n15Ɛyɛ nokorɛ sɛ wɔn mu binom nam nitan ne ntɔkwapɛ so ka Kristo ho asɛm foforɔ, na afoforɔ nso de adwene pa na ɛka ne ho asɛm. 16Wɔn a wɔde adwene pa ka asɛm no firi ɔdɔ mu na ɛka, ɛfiri sɛ, wɔnim sɛ Onyankopɔn asɛm enti na meda afiase. 17Afoforɔ a wɔnam nitan ne ntɔkwapɛ so ka asɛm no nso dwene sɛ wɔnam saa kwan yi so bɛma mʼahohiahia aboro so wɔ mʼafiase nna yi mu. 18Yei enti, na ayɛ ɛdeɛn? Ɛyɛ me anigyesɛm. Deɛ ɛhia ara ne sɛ, sɛ wɔfiri adwene pa anaa adwemmɔne mu no, Kristo ho asɛm ara na wɔka.\nNa yei enti mʼani gye na mɛkɔ so ama mʼani agye, 19ɛfiri sɛ, menim sɛ mo mpaeɛbɔ ne adom a ɛfiri Yesu Kristo Honhom mmoa mu no enti, wɔbɛgyaa me. 20Mepɛ ne mʼanidasoɔ titire ne sɛ, mmerɛ nyinaa mede nsi ne anem bɛyɛ mʼadwuma; mpo saa ɛberɛ yi, sɛ mete ase o, sɛ mewu o, mede me onipadua nyinaa bɛhyɛ Kristo animuonyam. 21Me deɛ, Kristo enti na mete ase; na mpo, owuo yɛ me mfasoɔ. 22Nanso sɛ mete ase a, mɛtumi ayɛ adwuma a ɛho wɔ mfasoɔ ama Kristo. Ɛno enti, menhunu mu deɛ memfa, asetena anaasɛ owuo. 23Yei adi me aniani. Pɛ na mepɛ sɛ metu firi ewiase ne Kristo kɔtena, ɛfiri sɛ, ɛno mmom na ɛyɛ; 24nanso mo enti, sɛ mete ase nso a, anka ɛyɛ. 25Menim sɛ me ho hia wɔ asase yi so ha; ɛno enti, megye di sɛ mɛtena ha kakra na maboa mo ama moanyini wɔ gyidie mu anya anigyeɛ. 26Mʼasetena yi bɛma mo ani agye na sɛ mesane bɛsra mo bio a, mobɛnya biribi agyina so ahyɛ Kristo animuonyam sɛ ɔbɔɔ me ho ban.\n27Seesei, adeɛ a ɛho hia me ne sɛ, biribiara a ɛbɛto mo no, momma mo abrabɔ mfata Kristo Asɛmpa no nko ara, sɛdeɛ ɛbɛyɛ a, sɛ yɛhyia o, sɛ yɛanhyia o, mɛte mo ho asɛm pa sɛ mogyina pintinn na mokura botaeɛ korɔ ne gyidie korɔ wɔ Asɛmpa no ho. 28Monnsuro mo atamfoɔ. Biribiara a mobɛyɛ no, momfa akokoɔduru nnyina pintinn. Na yei bɛdi adanseɛ sɛ wɔbɛdi nkoguo na moadi nkonim, ɛfiri sɛ, Onyankopɔn ka mo ho. 29Na mo deɛ, ɛnyɛ sɛ wɔadom mo sɛ monni Kristo akyi nko, na mmom, sɛ mobɛhunu amane nso. 30Afei mobɛtumi ne me abom ako ɔko a mereko no. Saa ɔko yi na ɛberɛ a atwam no, mekoeɛ no, na megu so reko sɛdeɛ mote no no.\nASCB : Filipifoɔ 1


“Yehowa Bɔfo Bɔ Wɔn A Wosuro No Nyinaa Ho Nsra”\nƆwɛn-Aban—Nea Adesua Nsɛm Wom | March 2009\nKENKAN WƆ Albanian Amharic Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Haitian Creole Hiligaynon Hungarian Igbo Indonesian Italian Japanese Kikongo Kirghiz Korean Latvian Lithuanian Macedonian Malagasy Malayalam Maya Mizo Myanmar Norwegian Oromo Ossetian Pangasinan Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Vietnamese\nSɛnea Christabel Connell ka kyerɛe\nNá Bible mu nsɛm a Christopher abisa a yɛrebua no agye yɛn adwene araa ma yɛn mu biara anhu sɛ na ade asa paa; saa ara nso na yɛanhu sɛ ɛwɔ hɔ ara a na Christopher ahwɛ mpomma no mu. Awiei koraa no, Christopher ka kyerɛɛ yɛn sɛ, “Afei ɛnyɛ hu bio, mubetumi akɔ.” Ɔkaa saa no, okogyaa yɛn kwan duu baabi a na yɛn sakre sisi no, na ɔka kyerɛɛ yɛn sɛ yɛnna yiye. Dɛn na na Christopher ahu a na ɛyɛ hu saa no?\nWƆWOO me wɔ Sheffield, England, wɔ afe 1927 mu, na wɔtoo me din Christabel Earl. Wɔtow ɔtopae sɛee yɛn fie wɔ Wiase Ko II no mu, enti wɔde me kɔtenaa me nanabea nkyɛn ma mikowiee sukuu wɔ hɔ. Wɔ Katolekfo sukuu bi a mekɔe mu no, na metaa bisa asɔfo mmea no nea enti a abɔnefosɛm ne basabasayɛ pii rekɔ so no ho asɛm. Nanso, asɔfo mmea no ne nyamesomfo afoforo a mibisaa wɔn nsɛm no mu biara antumi amma me mmuae a ɛtɔ asom.\nBere a Wiase Ko II no baa awiei no, misuaa adwuma sɛ ɔyarehwɛfo. Mekɔɔ London kɔyɛɛ adwuma wɔ Paddington General Hospital, nanso mihuu basabasayɛ pii wɔ kurow no mu. Bere a me nuabarima panyin fii fie kɔɔ Korea Ko no, ankyɛ na mihui sɛ nnipa bi reko denneennen wɔ ayaresabea no akyi a na ani yɛ nyan. Obiara annye onipa a na wɔreboro no no, na wɔboroo no araa ma n’ani furae. Me maame de me kɔɔ adebisafo bi nhyiam ase saa bere yi, nanso mante nea enti a na abɔnefosɛm pii rekɔ so no ase ara.\nWɔhyɛɛ Me Nkuran sɛ Minsua Bible\nDa bi, John a ɔyɛ me nuabarimanom mu panyin paa a na wabɛyɛ Yehowa Dansefo no bɛsraa me. Obisaa me sɛ: “Wunim nea enti a nneɛma bɔne yi nyinaa rekɔ so no?” Mibuae sɛ: “Dabi.” Obuee ne Bible kenkan Adiyisɛm 12:7-12 kyerɛɛ me. Afei mibehui sɛ ɛyɛ Satan ne adaemone no titiriw na wɔde bɔne aba wiase. Enti, mitiee afotu a John de maa me no, na ɛno akyi no, ankyɛ na mepenee so ma wɔne me suaa Bible. Nanso, onipa ho suro nti mammɔ asu saa bere no.—Mmeb. 29:25.\nNá me nuabea Dorothy nso abɛyɛ Ɔdansefo. Bere a ɔne ɔbarima a na ɔrebɛware no a wɔfrɛ no Bill Roberts kɔɔ amanaman ntam nhyiam wɔ New York (1953) bae no, meka kyerɛɛ wɔn sɛ obi ne me asua Bible no. Bill bisaa me sɛ: “Wokenkan kyerɛw nsɛm a wɔatwe adwene asi so wɔ nhoma a mode suaa Bible no mu no nyinaa? So wosensan mmuae no ase wɔ nhoma no mu?” Bere a mibuae sɛ dabi no, ɔkae sɛ: “Ɛnde, woansua hwee! Kohu saa onuawa no, na monsan mfi ase nsua bio!” Adaemone no fii ase haw me saa bere no. Mekae sɛ mesrɛɛ Yehowa sɛ ɔmmɔ me ho ban na onnye me mfi wɔn nhyɛso ase.\nMeyɛɛ Akwampae Adwuma wɔ Scotland ne Ireland\nMebɔɔ asu January 16, 1954, na ɛbere a me ne ayaresabea no hyehyɛe sɛ mede bɛyɛ adwuma wɔ hɔ baa awiei wɔ May mu, na mifii ase yɛɛ akwampae adwuma wɔ June mu. Asram awotwe akyi no, wɔma mekɔyɛɛ ɔkwampaefo titiriw wɔ Grangemouth, Scotland. Bere a na mereyɛ adwuma wɔ saa asasesin a na atew ne ho mu no, mihui wɔ hɔ sɛ Yehowa abɔfo ‘rebɔ wɔn a wosuro no nyinaa ho nsra.’—Dw. 34:7.\nWɔ afe 1956 mu no, wɔma mekɔkaa asɛmpa no wɔ Ireland. Wɔmaa me ne anuanom mmea baanu kɔɔ Galway kurow no mu. Ɛda a edi kan paa no, mekɔɔ ɔsɔfo bi nkyɛn. Simma kakraa bi akyi no, polisini bi baa hɔ, na ɔde me ne nea na ɔka me ho no kɔɔ polisifo adwuma mu. Bere a polisini no huu yɛn din ne baabi a yɛte no, ntɛm ara na ɔkɔɔ telefon bi ho. Yɛtee sɛ ɔreka sɛ, “Yiw, Father, minim baabi pɔtee a wɔte.” Yehui sɛ ɔsɔfo no na ɔsomaa polisini no! Wɔhyɛɛ yɛn fiewura sɛ ontu yɛn mfi ne fie hɔ, enti baa dwumadibea no kae sɛ yemfi saa beae hɔ. Bere a yeduu keteke gyinabea hɔ no, na ɛbere a anka ɛsɛ sɛ keteke no tu no apa ho simma du. Nanso, na keteke no da so ara si hɔ, na na ɔbarima bi gyina hɔ a ɔretwɛn ahwɛ sɛ yɛbɛforo keteke no. Bere a yedii adapɛn abiɛsa pɛ wɔ Galway no na saa asɛm yi sii!\nWɔma yɛkɔɔ Limerick, na na ɛhɔ nso yɛ kurow foforo a Katolek Asɔre no wɔ tumi kɛse wɔ hɔ. Ná basabasayɛfo bɔ yɛn dede wɔ hɔ bere nyinaa. Ná nnipa pii suro sɛ wɔne yɛn bɛbɔ nkɔmmɔ wɔ wɔn afie mu. Afe a na atwam no, na wɔaboro onua bi wɔ Cloonlara a ɛyɛ kurow ketewaa bi a ɛbɛn Limerick no mu. Enti yɛn ani gyei sɛ yehyiaa Christopher a yɛkaa ne ho asɛm mfiase no. Ná Christopher aka akyerɛ yɛn sɛ yɛnsan mmra mmeyi ne nsɛmmisa bi a ɛfa Bible ho ano mma no. Bere a yɛkɔɔ Christopher hɔ no, ɔsɔfo bi baa hɔ bɛka kyerɛɛ no sɛ ɔmpam yɛn. Christopher ne ɔsɔfo no anyɛ adwene, na ɔkae sɛ: “Me na mefrɛɛ saa mmea yi baa me fie, na wɔbɔɔ kɔkɔɔkɔ ansa na wɔreba mu, na wode, memfrɛɛ wo wɔ ha, na saa ara nso na woammɔ kɔkɔɔkɔ.” Ɔsɔfo no de abufuw fii fie hɔ kɔe.\nNá ɔsɔfo no aboaboa mmarima pii ano ma wɔretwɛn yɛn wɔ Christopher fie no akyi a na yennim. Esiane sɛ na Christopher nim sɛ mmarima no mpɛ yɛn asɛm na wɔn bo afuw nti na na ɔrehwɛ mpomma no mu sɛnea yɛkaa ho asɛm mfiase no. Ɔma yɛtenaa hɔ ara kosii sɛ dɔm no kɔe. Akyiri yi, yɛtee sɛ na ɛsɛ sɛ Christopher ne n’abusua tu fi kurow no mu, na wɔkɔtenaa England.\nWɔfrɛɛ Me Kɔɔ Gilead\nBere a mereyɛ nhyehyɛe akɔ Onyankopɔn Apɛde Amanaman Ntam Nhyiam a wɔyɛe wɔ New York wɔ afe 1958 mu no na me nsa kaa krataa sɛ memmra Gilead adesuakuw a ɛto so 33 no bi. Bere a yewiee nhyiam no, sɛ́ anka mɛsan akɔ me kurom no, mekɔkaa asɛmpa no wɔ Collingwood, Ontario, Canada, kosii sɛ wofii Gilead Sukuu no ase wɔ afe 1959 mu. Bere a nhyiam no rekɔ so no, mihyiaa Eric Connell. Ná wasua nokware no wɔ afe 1957 mu, na ofii ase yɛɛ akwampae adwuma wɔ afe 1958 mu. Bere a yewiee nhyiam no, da biara da na ɔkyerɛw me bere a na mewɔ Canada ne bere a na mewɔ Gilead sukuu no nyinaa. Ná midwen nea sɛ miwie sukuu no a me ne no bɛyɛ ho.\nGilead sukuu a mekɔe no yɛ ade titiriw wɔ m’asetena mu. Ná Dorothy ne ne kunu ka yɛn adesuakuw no ho. Wɔma wɔkɔyɛɛ asɛmpatrɛw adwuma wɔ Portugal. Ɛyɛɛ me nwonwa sɛ wɔde me kɔɔ Ireland. Bere a mihui sɛ me ne me nuabea no renkɔ faako no, m’abam bui yiye! Mibisaa akyerɛkyerɛfo no biako sɛ mayɛ bɔne bi anaa. Obuae sɛ: “Dabi. Wo ne Eileen Mahoney a ɔka wo ho no apene so sɛ mobɛkɔ wiase no fã baabiara,” na Ireland nso ka mmeae a wobetumi de mo akɔ no ho.\nMesan Kɔɔ Ireland\nMesan kɔɔ Ireland wɔ August 1959 mu, na wɔde me kɔɔ Dun Laoghaire Asafo mu. Saa bere yi, na Eric asan aba England, na n’ani gyei yiye sɛ mabɛn no paa. Ná ɔno nso pɛ sɛ ɔyɛ ɔsɛmpatrɛwfo. Ɔkae sɛ esiane sɛ na wɔda so ara de asɛmpatrɛwfo kɔ Ireland nti, ɔbɛyɛ akwampae adwuma wɔ hɔ. Otu baa Dun Laoghaire, na yɛwaree wɔ afe 1961 mu.\nAsram asia akyi no, Eric de moto nyaa akwanhyia bi ma anka ɔreyɛ awu. Ne tikora ho paee, na na nnuruyɛfo no ntumi nhu sɛ wobetumi ahwɛ no ma wanya nkwa anaa. Odii adapɛn abiɛsa wɔ ayaresabea hɔ, na ɛno akyi no, mehwɛɛ no wɔ fie asram anum kosii sɛ ne ho tɔɔ no. Mekɔɔ so yɛɛ asɛnka adwuma no sɛnea m’ahoɔden betumi.\nWɔ afe 1965 mu no, wɔde yɛn kɔɔ asafo bi a ɛwɔ Sligo a ɛwɔ ɔman no atifi fam atɔe mpoano a po so hyɛn gyinabea wɔ hɔ mu, na na adawurubɔfo baawɔtwe na wɔwɔ asafo no mu. Mfe abiɛsa akyi no, yɛsan kɔɔ asafo ketewa foforo bi a ɛwɔ Londonderry a ɛwɔ ɔman no atifi fam tɔnn no mu. Da koro bi a na yefi asɛnka reba fie no, yebehui sɛ wɔde nkantankantan agye ban atwa ɔkwan a ɛkɔ baabi a yɛte no mu. Ná Northern Ireland Amanehunu Bere no afi ase. Mmabun a wɔyɛ basabasa hyew kar pii. Ná wɔakyɛ kurow no mu abien dedaw ma wɔabenya baabi a Protestantfo te ne baabi a Katolekfo te. Ná ɛyɛ hu sɛ wobɛtra ɔhye no akɔ kurow no fã foforo.\nAmanehunu Bere no mu Asetena ne Adansedi\nNanso, yɛyɛɛ asɛnka adwuma no wɔ kurow no mu nyinaa. Yɛsan hui sɛ na abɔfo no rebɔ yɛn ho nsra. Sɛ yɛkɔ mmeae bi a basabasayɛ asi wɔ hɔ a, na yefi hɔ ntɛm, na sɛ ɛhɔ dwo a na yɛasan akɔ hɔ. Bere bi a na basabasayɛ rekɔ so wɔ baabi a ɛbɛn yɛn fie no, nneɛma bi a na ɛrehyew fi sotɔɔ bi a wɔtɔn nnuru a wɔde ka dan ho wom mu beguu yɛn mpomma ano. Yɛantumi anna, efisɛ na yesusuw sɛ ogya betumi atɔ yɛn fie no mu. Bere a yetu kɔɔ Belfast wɔ afe 1970 mu no, yɛtee sɛ wɔde ɔtopae a wɔde petro ayɛ ahyew sotɔɔ a wɔtɔn nnuru a wɔde ka dan ho wom no, na yɛtee sɛ ofie a na yɛte mu no ahyew saa bere no.\nBere foforo a na me ne onuawa bi wɔ asɛnka mu no, yehui sɛ durubɛn soronko bi da mpomma bi ano. Yetwaa mu kɔɔ yɛn baabi. Simma kakraa bi akyi no, ɛpaee. Mpɔtam hɔfo a wopuepue fii wɔn afie mu bae no susuwii sɛ yɛn na yɛde ɔtopae a ɛte sɛ durubɛn no too hɔ! Saa bere no ara na onuawa bi a ɔte mpɔtam hɔ frɛɛ yɛn kɔɔ ne fie. Ɛno maa mpɔtam hɔfo no hui sɛ ɛnyɛ yɛn na yɛtow ɔtopae no.\nWɔ afe 1971 mu no, yɛsan kɔɔ Londonderry kɔsraa onuawa bi. Bere a yɛkaa ɔkwan a yɛfaa so ne mmeae a wɔhwehwɛ akwantufo nneɛma mu a yetwaa mu wɔ hɔ kyerɛɛ onuawa no, obisae sɛ: “Ná obiara nnyina hɔ anaa?” Bere a yɛkae sɛ, “Ná nkurɔfo gyinagyina hɔ, nanso wɔanhwehwɛ yɛn nneɛma mu no,” ne ho dwiriw no. Dɛn ntia? Efisɛ nna bi a atwam no, na wɔagye oduruyɛfo bi ne polisini bi kar wɔ hɔ ahyew no.\nWɔ afe 1972 mu no, yɛkɔtenaa Cork. Akyiri yi, yɛkɔkaa asɛmpa no wɔ Naas, afei yɛkɔɔ Arklow. Awiei koraa no, wɔ afe 1987 mu no, wɔde yɛn kɔɔ Castlebar, na ɛhɔ na yɛda so ara wɔ besi nnɛ. Yenyaa hokwan kɛse boae ma wosii Ahenni Asa wɔ ha. Eric yaree denneennen wɔ afe 1999 mu. Nanso, ɛdenam Yehowa ne asafo no mufo mmoa so no, mitumi gyinaa tebea no ano bio, na mehwɛɛ no maa ne ho tɔɔ no.\nMe ne Eric akɔ Akwampaefo Ɔsom Sukuu no mprenu. Ɔda so ara som sɛ asafo mu panyin. Ɔkwaha bi a ɛka ne ho a mintumi nyɛ me ho hwee haw me, na wɔayi m’adwonku ne me nkotodwe abien nyinaa de nnade ahyehyɛ mu. Ɛwom sɛ mahyia nyamesom mu ɔsɔretia a emu yɛ den, na mafa amanyɔsɛm ne asetena mu nsɛm a emu yɛ den mu de, nanso nsɛnnennen paa a mahyia no mu biako ne kar a na ɛsɛ sɛ migyae ka. Ná ɛyɛ sɔhwɛ, efisɛ na mintumi nkɔ mmeae a mepɛ. Asafo no mufo aboa me paa. Seesei mede poma na ɛnantew, na mede sakre a ɛwɔ kɔba abiɛsa a batere hyem na ɛkɔ mmeae a ɛhɔ ware.\nSɛ yɛka mfe a me ne Eric nyinaa de ayɛ akwampaefo atitiriw adwuma no bom a, ɛboro mfe 100, na yɛde emu 98 ayɛ adwuma wɔ Ireland ha. Yennyaa adwene da sɛ yebegyae asɛmpaka adwuma no agye yɛn ahome. Yɛnhwɛ kwan sɛ wɔbɛboa yɛn anwonwakwan so, nanso yegye di sɛ Yehowa abɔfo a wɔwɔ tumi no “bɔ” wɔn a wosuro no na wɔsom no nokware mu no “nyinaa ho nsra.”\nShare Share “Yehowa Bɔfo Bɔ Wɔn A Wosuro No Nyinaa Ho Nsra”\nw09 3/15 kr. 3-5\nMma Wo Werɛ Mfi Yehowa\nMomfa Mo Ani Nsi Nkonimbo No So\nƐfata Sɛ Yɛn Nyinaa Bom Yi Yehowa Ayɛ\nTreneefo Beyi Onyankopɔn Ayɛ Daa\nWobɛyɛ Dɛn Atumi Akɔ so Ayɛ Asɛnka Adwuma No?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM March 2009\nShare Share ƆWƐN-ABAN—NEA ADESUA NSƐM WOM March 2009\nƆWƐN-ABAN—NEA ADESUA NSƐM WOM March 2009


Atemmufo 17 | Intanɛt So Bible| Wiase Foforɔ Nkyerɛaseɛ\nMika ahoni ne ne sɔfo (1-13)\n17 Ɔbarima bi tenaa Efraim mmepɔw mu+ a ne din de Mika. 2 Ɔka kyerɛɛ ne maame sɛ: “Nnwetɛbona 1,100 a obi fae a wobɔɔ dua ma metee no, hwɛ! dwetɛ no wɔ me hɔ. Me na mefae.” Ɛnna ne maame kae sɛ: “Yehowa nhyira me ba yi.” 3 Enti ɔsan de nnwetɛbona 1,100 no maa ne maame, nanso ne maame kae sɛ: “Nea ɛte biara, mehyira dwetɛ a ɛwɔ me nsam no so ama Yehowa, na me ba yi de ayɛ ohoni a wɔasen ne dade honi.*+ Enti meresan de ama wo.” 4 Bere a ɔsan de dwetɛ no maa ne maame no, ne maame yii mu nnwetɛbona 200, na ɔde maa obi a ɔyɛ dwetɛ ho adwuma.* Ɔde yɛɛ ohoni a wɔasen ne dade honi,* na wɔde sisii Mika fi. 5 Saa Mika yi, na ɔwɔ abosomfi bi wɔ hɔ, na ɔyɛɛ efɔd*+ ne terafim ahoni,*+ na ɔmaa ne ba baako yɛɛ ɔsɔfo* maa no.+ 6 Saa bere no, na ɔhene biara nni Israel.+ Ná obiara yɛ nea eye wɔ ɔno ara ani so.*+ 7 Ná aberante bi te Betlehem+ wɔ Yuda a ofi Yuda abusua mu. Ná ɔyɛ Lewini,+ na na watena hɔ akyɛ kakra. 8 Aberante no fii Betlehem kurow a ɛwɔ Yuda no mu sɛ ɔrekɔhwehwɛ baabi atena. Bere a ɔrekɔ no, okopuee Mika fi wɔ Efraim mmepɔw mu.+ 9 Ɛnna Mika bisaa no sɛ: “Wufi he?” Na ɔkae sɛ: “Meyɛ Lewini a mifi Betlehem wɔ Yuda, na merekɔpɛ baabi atena.” 10 Enti Mika ka kyerɛɛ no sɛ: “Tena me nkyɛn, na memfa wo nyɛ me papa* ne me sɔfo. Afe biara, mɛma wo nnwetɛbona du, na mɛma wo asɔfotaade ne aduan a wubedi.” Ɛno nti, Lewini no wuraa ofie hɔ. 11 Na Lewini no penee so ne Mika tenae, na ɔfaa Lewini no sɛ ne mma no mu baako. 12 Afei nso, Mika de Lewini no yɛɛ ne sɔfo,*+ na ɔtenaa Mika fi. 13 Ɛnna Mika kae sɛ: “Afei na mahu sɛ Yehowa ne me bedi no yiye, efisɛ manya Lewini no de no ayɛ me sɔfo.”\n^ Nt., “ɔde tumi hyɛɛ ne ba baako nsa sɛ ɔsɔfo.”\n^ Anaa “me fotufo.”\n^ Nt., “de tumi hyɛɛ Lewini no nsa sɛ ɔsɔfo.”


Mateo 28 | Intanɛt So Bible| Wiase Foforɔ Nkyerɛaseɛ\nMateo Asɛmpa No 28:1-20\nWonyan Yesu (1-10)\nWɔmaa asraafo no sika sɛ wonni atoro (11-15)\nƆka kyerɛɛ wɔn sɛ wɔnyɛ aman n’asuafo (16-20)\n28 Homeda no akyi, nnawɔtwe no da a edi kan ahemanakye no, Maria Magdalene ne Maria baako no kɔhwɛɛ ɔda no.+ 2 Na hwɛ! Ná asaasewosow kɛse bi asi, efisɛ na Yehowa* bɔfo asian fi soro abepia ɔbo no afi hɔ, na na ɔte so.+ 3 Ná ɔbɔfo no hyerɛn te sɛ anyinam, na n’ataade yɛ fitaa sɛ sukyerɛmma.+ 4 Ne ho hu nti, asraafo no ho popoe, na ɛyɛe sɛ nea wɔawuwu. 5 Na ɔbɔfo no ka kyerɛɛ mmea no sɛ: “Munnsuro, na minim sɛ morehwehwɛ Yesu a wɔbɔɔ no asɛndua mu kum no+ no. 6 Onni ha, efisɛ wɔanyan no sɛnea ɔkae no.+ Mommra, mommɛhwɛ faako a na ɔda no. 7 Na monkɔ ntɛm nkɔka nkyerɛ n’asuafo no sɛ wasɔre afi awufo mu. Na hwɛ! ɔredi mo anim akɔ Galilea,+ na ɛhɔ na mubehu no. Hwɛ! Maka akyerɛ mo.”+ 8 Enti wofii ɔda no ho ntɛm ara, na wɔde ehu ne anigye kɛse tuu mmirika sɛ wɔrekɔbɔ n’asuafo no amanneɛ.+ 9 Na hwɛ! Yesu hyiaa wɔn, na ɔkae sɛ: “Asomdwoe nka mo!” Ɛnna wɔkɔɔ ne nkyɛn kosoo ne nan kotow no. 10 Na Yesu ka kyerɛɛ wɔn sɛ: “Munnsuro! Monkɔ nkɔbɔ me nuanom amanneɛ sɛ wɔnkɔ Galilea, na ɛhɔ na wobehu me.” 11 Bere a wɔnam kwan so rekɔ no, asraafo+ no bi kɔɔ kurow no mu, na wɔkɔkaa nea asi nyinaa kyerɛɛ asɔfo mpanyin no. 12 Na bere a asɔfo mpanyin no ne mpanyimfo no hyiae na wɔbɔɔ pɔw no, wɔmaa asraafo no sika* bebree 13 na wɔkae sɛ: “Monka sɛ, ‘Anadwo a yɛdedae no na n’asuafo no bae bewiaa no.’+ 14 Na sɛ amrado no te a, yɛbɛkyerɛkyerɛ asɛm no mu akyerɛ no,* enti munnsuro.” 15 Ɛnna wogyee sika* no, na wɔyɛɛ nea wɔakyerɛ wɔn no. Na asɛm yi trɛwee wɔ Yudafo mu de besi nnɛ. 16 Na asuafo 11 no kɔɔ Galilea,+ na wɔkɔɔ bepɔw a na Yesu akyerɛ sɛ wonkohyia wɔ so no so.+ 17 Bere a wohuu no no, wɔkotow no. Nanso ebinom adwenem yɛɛ wɔn nãã. 18 Na Yesu baa wɔn nkyɛn, na ɔka kyerɛɛ wɔn sɛ: “Wɔde ɔsoro ne asaase so tumi nyinaa ama me.+ 19 Enti monkɔ nkɔyɛ aman nyinaa m’asuafo,+ mommɔ wɔn asu+ Agya ne Ɔba ne honhom kronkron din mu, 20 monkyerɛkyerɛ wɔn mma wonni nea mahyɛ mo nyinaa so.+ Na hwɛ! me ne mo wɔ hɔ nna nyinaa kosi wiase yi* awiei bere.”+\n^ Nt., “nnwetɛbona.”\n^ Nt., “yɛne no bɛka.”


Mateo 24 - Nkwa Asem (NA-TWI) | Biblica América Latina\nMateo 24 - Nkwa Asem (NA-TWI)\n1Yesu refi faako a asɔredan no si hɔ no, n’asuafo no baa ne nkyɛn pɛe sɛ wɔkyerɛkyerɛ no adan ahorow a ɛwɔ asɔredan no mu.\n2 Nanso, ɔka kyerɛɛ wɔn se, “Wobedwiriw saa ɔdan yi agu pasaa!”\n3 Yesu kɔɔ Ngo Bepɔw no so. Ɔte hɔ no, n’asuafo no baa ne nkyɛn bebisaa no se, “Bere bɛn na nea woreka yi bɛba? Na nsɛnkyerɛnne bɛn na ɛbɛma yɛahu wo ba a, wobɛsan aba bio no ne wiase awiei a ɛbɛba no?”\n4 Yesu ka kyerɛɛ wɔn se, “Monhwɛ na obi annaadaa mo. 5 Nnipa bebree de me din bɛba abɛka se, wɔne Agyenkwa no, na wɔadaadaa mo mu pii. 6 Sɛ mote sɛ wɔafi akodi ase a, ɛnkyerɛ me ba a mɛsan aba no ho nsɛnkyerɛnne. Ɛsɛ sɛ eyinom ba, nanso awiei no de, ennya mmae. 7 Aman bɛsɔre aman so, na ahenni asɔre ahenni so, na ɔkɔm ne asasewosow bɛba mmeaemmeae. 8 Eyinom nyinaa bɛyɛ nneɛma a ɛyɛ hu a ɛbɛba no mfitiase.\n9 “Sɛ moyɛ me de nti, wɔbɛyɛ mo ayayade, na wɔakum mo wɔ wiase afanan nyinaa, 10 na mo mu pii bɛsan akɔ bɔne mu, na moayiyi mo ho mo ho ama, na moatan mo ho. 11 Atoro adiyifo bebree bɛsɔre, na wɔadaadaa mo mu pii. 12 Bɔne bɛdɔɔso wɔ wiase, na abrɛ nnipa dɔ a wɔwɔ no ase. 13 Nanso, wɔn a wobegyina pintinn akodu awiei no, wobenya nkwa.\n14 “Na wɔbɛka asɛmpa a ɛfa Ahenni no ho no wɔ wiase mmaa nyinaa na wɔate. Ɛno akyi ansa na awiei no bɛba.\n15 “Enti sɛ muhu ‘Ade a Ɛyɛ Hu’ a, odiyifo Daniel kaa ho asɛm sɛ egyina Kronkronbea hɔ no a, ‘Nea ɔkan no nte eyi ase!’ 16 Wɔn a wɔte Yudea no, nguan nkɔ Yuda mmepɔw so. 17 Wɔn a wɔtete wɔn afi mu no nso, nguan a wɔmfa biribiara mfi wɔn adan mu. 18 Wɔn a wɔwɔ mfum no nso, nnsan wɔn akyi mmmɛfa wɔn ntama.\n19 “Na wɔn a wɔafa afuru ne wɔn a woturu mma saa bere no mu no nnue. 20 Na mommɔ mpae, na bere a ɛsɛ sɛ muguan no anyɛ awɔwbere anaa Homeda. 21 Efisɛ, ɔtaa a ɛbɛba no, ebi nsii wɔ wiase abakɔsɛm mu da, na ebi nso rensi da.\n22 “Nokwarem, sɛ wɔantwa saa nna no so a, nnipa nyinaa ase bɛtɔre.\n23 “Sɛ obi ka kyerɛ mo se, ‘Agyenkwa no wɔ ha anaa sɛ ɔwɔ nohɔ anaa wayi ne ho adi wɔ ha anaa ɛhɔ’ a, munnnye nnni. 24 Atoro Kristofo ne atoro adiyifo bɛsɔre, na wɔayɛ anwonwade ahorow, na sɛ ebetumi a, wɔadaadaa wɔn mpo a Onyankopɔn ayi wɔn no. 25 Mabɔ mo kɔkɔ dedaw.\nOnipa Ba no\n26 “Enti, sɛ obi ka kyerɛ mo se, Agyenkwa no asan aba, na ɔwɔ sare so a, monnhaw mo ho sɛ mobɛkɔ hɔ akɔhwehwɛ no. Anaasɛ nso ɔde ne ho asie baabi a, munnnye nnni! 27 Na sɛnea anyinam twa fi apuei kɔ atɔe no, saa ara na sɛ Onipa Ba no reba a, ɛbɛyɛ ara ne no. 28 Na nea efunu wɔ no, ɛhɔ na apete mpa.\n29 “Ɔtaa no akyi pɛ, awia beduru sum, na ɔsram renhyerɛn, na nsoromma bɛtetew ahwe, na wɔbɛwosow tumi a ɛwɔ soro no.\n30 “Afei, Onipa Ba no ba ho nsɛnkyerɛnne bɛda adi, na ɔsoro ne asase sofo nyinaa betwa agyaadwo. Na wiase amanaman behu me sɛ, mede tumi ne anuonyam nam ɔsoro omununkum mu reba. 31 Na mɛsoma m’abɔfo a wɔrebɔ mmɛnson aba, na wɔbɛboaboa wɔn a mayi wɔn no ano fi soro ano kɔka asase ano.\n32 “Afei munsua biribi mfi borɔdɔma dua no ho asɛm no mu. Sɛ eyi nnubaa foforo, san yi ahaban foforo a, na ɛkyerɛ sɛ asusow atue. 33 Saa ara nso na sɛ muhu sɛ saa nneɛma yi nyinaa afiti ase resisi a, mubehu sɛ me ba a mɛsan aba no abɛn, adu apon ano. 34 Afei, saa awontoatoaso yi betwam.\n35 “Ɔsoro ne asase betwam akɔ, na me nsɛm de, ɛbɛtena hɔ daa. 36 Nanso, da anaa dɔn ko a awiei no bɛba de, obiara nnim. Ɔsoro abɔfo ne Onyankopɔn Ba no mpo nnim. Agya no nko na onim.\n37 “Onipa Ba no ba a ɔbɛba no, bɛyɛ sɛnea Noa bere so ɛyɛe no ara pɛ. 38 Na sɛnea nna a edi nsuyiri no anim no nnipa didii, na wɔnomee, warewaree, de kosii da a Noa kɔɔ hyɛn no mu, 39 na nnipa annye nea ɛbɛba anni, kosi sɛ nsuyiri bɛfaa wɔn nyinaa kɔe no, saa ara na me ba a mɛsan aba no bɛyɛ.\n40 “Saa bere no, wɔbɛfa mmarima baanu a wɔreyɛ adwuma wɔ afum no mu baako akɔ, na wɔagyaw ɔbaako. 41 Saa ara nso na mmea baanu a wɔwɔ fie renoa aduan no nso, wɔbɛfa ɔbaako agyaw ɔbaako ne no. 42 Enti, monwɛn, efisɛ, munnim da ko a, Awurade bɛba.\n43 “Sɛnea onipa tumi wɛn de bɔ ne ho ban fi akorɔmfo ho no, 44 saa ara na mubetumi asiesie mo ho awɛn de atwɛn me ba a mɛba a obiara nnim bere ko no.\n45 “Woyɛ Awurade akoa onyansafo nokwafo anaa? Mama wo adwuma sɛ hwɛ me fi so, na da biara ma m’asomfo aduan nni anaa? 46 Nhyira nka wo sɛ, mɛsan aba abɛto wo sɛ, wode nokware reyɛ w’adwuma. 47 Mede biribiara a mewɔ no bɛhyɛ saa nokwafo no nsa, na wahwɛ so!\n48 “Na sɛ woyɛ akoa bɔne, na woka kyerɛ wo ho se, ‘Me wura nnya mmae,’ 49 na wufiti ase haw wo mfɛfo nkoa no, na wudidi, bow nsa a, 50 wo wura no bɛba da a w’ani nna no kwan, 51 na wabetwa wo mmaa a ano yɛ den, na ɔde wo akɔ nea wobu nyaatwomfo atɛn; ɛhɔ na osu ne agyaadwo wɔ.\nNA-TWI : Mateo 24


Nnwom 53 - Nkwa Asem (NA-TWI) | Biblica América Latina\nNnwom 53 - Nkwa Asem (NA-TWI)\n1Nkwaseafo ka wɔ wɔn koma mu se, “Onyankopɔn bi nni baabi.” Wɔn nyinaa yɛ amumɔyɛfo a wɔayɛ bɔne akɛseakɛse a wɔn mu baako koraa nni hɔ a ɔyɛ ade pa.\n2 Onyankopɔn hwɛ nnipa mma wɔ fam fi soro hwɛ sɛ obehu anyansafo bi wɔ wɔn mu a wɔbɛsom no. 3 Nanso wɔn nyinaa atwa wɔn ani; wɔn nyinaa yɛ bɔne pɛ. Wɔn mu baako po nyɛ ade trenee; ɔbaako mpo nni hɔ. 4 Onyankopɔn bisa se, “Wonnim anaa? Saa nnebɔneyɛfo yi nnim anaa? Wɔbɔ me nkurɔfo korɔn de tena ase nanso wɔmmɔ me mpae.” 5 Nanso ahopopo bi a ebi nkaa wɔn da bɛka wɔn. Onyankopɔn bɛbɔ ne nkurɔfo atamfo nnompe apansam. Onyankopɔn apo wɔn, na saa ara na Israel bedi wɔn so pasaa ne no. 6 Me mpae ne sɛ, nkonimdi befi Israel aba Sion. Sɛ Onyankopɔn ma ahotɔ ba Israel a, dɛn ahotɔ na wɔrennya?\nNA-TWI : Nnwom 53


Hesekiel 47 | Intanɛt So Bible| Wiase Foforɔ Nkyerɛaseɛ\n47 Afei ɔde me baa Fie no kwan ano,+ na mihui sɛ nsu+ bi resen fi Fie no apongua ase kɔ apuei fam, efisɛ na Fie no anim kyerɛ apuei fam.+ Na nsu no sen fii ase; efi Fie no nifa so, afɔremuka no anafo. 2 Ɛnna ɔde me faa ɔpon+ a ɛda atifi no kwan so, na ɔde me nwonwan kɔfaa ɔkwan a ɛda akyi no so baa adiwo pon a ani kyerɛ apuei+ fam no ano, na mihui sɛ nsu+ resen fi nifa so. 3 Na ɔbarima no faa susuhama+ kuraa ne nsam de n’ani kyerɛɛ apuei fam, na osusuw basafa apem. Na ɔma mefaa nsu no mu, na ɛdedaa me nankɔn. 4 Ɔsan susuw apem, na ɔma mefaa nsu no mu, na ɛdedaa me kotodwe. Afei osusuw apem bio, na ɔma mefaa mu, na ɛdedaa m’asen mu. 5 Na ɔsan susuw apem, na mantumi amfa mu efisɛ na ayiri adan asubɔnten. Na ɛnyɛ nsu a obi betumi afa mu, gye sɛ ɔboro. 6 Afei obisaa me sɛ: “Onipa ba, woahu?” Na ɔma mesan baa asubɔnten no ano. 7 Mesan bae no, mihui sɛ nnua pii wɔ asubɔnten no ho, benkum ne nifa.+ 8 Na ɔka kyerɛɛ me sɛ: “Nsu yi resen akɔ apuei fam akɔfa Araba,+ na ɛbɛkɔ akɔbɔ po mu.+ Ɛbɛsen akɔ po mu+ na asa emu nsu yare. 9 Na baabiara a asubɔnten a abu abɔ ho yi bɛsen akɔ no, ɔkra teasefo biara a ɛka ne ho+ no benya nkwa. Na emu nam bɛdɔɔso, efisɛ nsu no bɛkɔ hɔ akɔsa ɛpo nsu no yare+ na biribiara asan anya nkwa bio, nea asubɔnten no kɔ biara. 10 “Mpataayifo begyinagyina ho afi En-Gedi+ akɔpem En-Eglaim, na wɔbɛhata wɔn asau wɔ hɔ. Na mpataa ahorow nyinaa bi bɛyɛ manyamanya wom te sɛ mpataa a ɛwɔ Po Kɛse+ no mu no. 11 “Na ɛho awora ne atɛkyɛ de, wɔrensa no yare.+ Ɛbɛyɛ nkyenenkyene.+ 12 “Nnua a wodi nyinaa bi befifi wɔ asubɔnten no ho, benkum ne nifa.+ Na n’ahaban rempo,+ na ɛso aba rensa.+ Ɛbɛsow aba foforo ɔsram biara, efisɛ nsu a egugu so no fi kronkronbea+ hɔ pɛɛ. Na wobedi so aba de n’ahaban asa yare.”+ 13 Nea Awurade Tumfoɔ Yehowa aka ni: “Eyi ne asase a mobɛkyɛ ama Israel mmusuakuw dumien no sɛ wɔn agyapade, na emu abien bɛyɛ Yosef dea.+ 14 Monkyɛ asase no pɛpɛɛpɛ mma obiara nnya ne de, efisɛ asase yi na memaa me nsa so kaa ntam+ sɛ mede bɛma mo agyanom;+ na asase yi bɛyɛ mo agyapade.+ 15 “Asase no hye a ɛda atifi fam ni: Efi Po Kɛse no ho kɔfa Hetlon+ ba Sedad,+ 16 ne Hamat+ ne Berota+ ne Sibraim a ɛda Damasko+ ne Hamat ahye ntam; ne Haser-Hatikon a ɛkɔ Hauran+ ɔhye so no. 17 Na ɔhye no fi po no ho kɔfa Hasar-Enon+ a ɛwɔ Damasko hye so wɔ atifi fam, na ekodu Hamat hye so.+ Eyi ne atifi fam ɔhye no. 18 “Na apuei fam ɔhye no da Hauran+ ne Damasko+ ntam, na ɛkɔfa Yordan+ ho wɔ Gilead+ ne Israel asase no ntam. Munsusuw mfi ɔhye no so nkɔ apuei fam po no ho. Eyi ne apuei fam ɔhye no. 19 “Na anafo fam ɔhye no fi Tamar+ kɔ Meribat-Kades+ nsu ho, fi subon+ no ho kɔ Po Kɛse no ho. Eyi ne anafo fam ɔhye a ɛwɔ Negeb no. 20 “Na atɔe fam ɔhye no ne Po Kɛse no, fi ɔhye no so tẽẽ kɔ Hamat+ ɔhye so. Eyi ne atɔe fam ɔhye no.” 21 “Monkyɛ asase yi mma Israel mmusuakuw dumien no. 22 Monkyɛ asase no mfa,+ na momfa bi mma ahɔho a wɔabɛsoɛ mo mu+ awowo mma no. Na mummu wɔn sɛ Israel man mma. Na wɔne mo nyinaa nkyɛ agyapade wɔ Israel mmusua mu.+ 23 Abusua a ɔhɔho no abɛsoɛ mu no, ɛhɔ na momma no agyapade,” Awurade Tumfoɔ Yehowa asɛm ni.


Mpɔtɛm 450 295 km²\nNnipa dodoɔ 10 420 070 ab. (2020)\nSweden pronounciation of "Sweden" (help·info) yε ɔman wɔ Northern Europe. Wɔ atɔeɛ ne atifi fam no, ɛne Norway na ɛbɔ hyeɛ, Finland wɔ n'apueɛ fam na ɛne Denmark bɔ hyeɛ wɔ n'atifi atɔeɛ fam. Sweden ne ɔman a ɛso paa wɔ Northern Europe, ɔman a ɛtɔ so mmiɛnsa a ɛso paa wɔ European Union ne deɛ ɛtɔ so nnum wɔ Europe nyinaa. Ɔman no ahenkuro ne Stockholm.Wei ne kuro a ɛso paa wɔ Sweden. Ɔman no mu nnipa yɛ ɔpepem du ne ekyiripɔ nnan(1.4 million). Wei ma no yɛ ɔman a emu nnipa dɔɔso paa wɔ Northern Europe.\n3 Dawurubɔ Adwuma\nKasa a ɔman no agye tomu ne Swedish kasa no. Ɛyɛ North Germany foɔ kasa a ɛne Danish kasa no ne Norwegian kasa no sɛ paa nanso sɛnea wɔbɔ nsɛmfua din wɔ kasa ahorow yi mu no na ɛma no yɛ soronko. NNipa a wɔka kasahorow mmiɛnsa yi mu biara tumi te ne nyɔnko de ase nkakrankakra.Kasa ahodoɔ a wɔka no wɔ hɔ no bi ne Arabic,Finnish, Sami,Romani, Yiddish ne Meankieli. Swedish bɛyɛɛ kasa a mmara agye atomu wɔ berɛ a wɔhyɛɛ kasa ho mmara foforɔ wɔ Sweden wɔ Kitawonsa 1,2009. Firi afe 1849 awieɛ na Brɔfo kasa no ayɛ adeɛ a ɛwɔ sɛ sukuunii biara a osua Abɔdeɛ Ho Nyansapɛ no sua ka nneɛma a osua no ho. Na wɔyɛɛ no sɛ ɛsɛ sɛ sukuunii biara sua bi wɔ afe 1940 awieɛ.\nWɔma mmofra argarten' wɔ aban skuul mu.Mmofra a woadi mfeɛ nsia kosi dun-nsia no nso wɔkɔ skuul a mmara ahyɛ sɛ ɛwɔ sɛ obiara a ɔwɔ saa mfeɛ no kɔ. Wɔnhwɛ obi mmɔdenbɔ ansa na w'afa no wɔ saa skuul yi mu,nea ehia ara ne sɛ ɔwɔ mfeɛ a woatwa atohɔ no. Asuafoɔ a wowie gyinapɛn a ɛtɔ so nkron no mu ɔha mu nkyekyemu eduokron (90%) na ɛtoa so kɔ ntoasoɔ skuul mfeɛ mmiɛnsa. Wowie saa ntoasoɔ skuul yi a, wotumi fata sɛ wɔkɔ suapɔn anaa wɔfa wɔn wɔ ndwuma ahorow mu.\nWɔde toɔ ahodoɔ a aban no gyegye no bi na ɛhyɛ sukuu ahodoɔ a ɛwɔ Sweden no mu. Wɔma skuul mmofra a wɔwɔ Sweden nyinaa awiaberɛ aduane.\nWɔ afe 2000 mu no,na nnipa a wɔwɔ Sweden no mu ɔha mu nkyekyem eduasa-mmienu (32%) awie suapɔn.\nSweden ka aman a wɔde dawurubɔ nkrataa di dwuma paa wɔ wɔ wiase nyinaa no ho. Ɛkame ayɛ sɛ ekuro biara a ɛwɔ Sweden wɔ nankasa dawurubɔ krataa. Ɔman no dawurubɔ krataa titiriw ne Dagens Nyheter (liberal), Göteborgs-Posten (liberal), Svenska Dagbladet (liberal conservative) ne Sydsvenska Dagbladet. 'Metro International' yɛ anɔpa dawurubɔ krataa a aseɛ firi Stockholm. 'The Local' dawurubɔ krataa no ka ɔman no kaseɛbɔ wɔ brɔfo kasa mu.\nAban adawurubɔ nnwumakuo ahodoɔ a ɛwɔ Sweden nko ara na na ɛbɔ dawuru wɔ ɔman no mu kosi sɛ wɔmaa ankoranko bi nkrataa ma wɔtee wɔn kasafidie adawurubɔ nnwumakuo ahodoɔ wɔ afe 1925 mu. Wofii kasafidie nnwumakuo afoforo ase wɔ afe 1954 mu na wobuee ne ɛtɔ so mmiɛnsa ano wɔ afe 1962 mu maa wɔn a na wonni nkrataa.\nSweden ne ɔman a ɛtɔ so dun-nsia a ɛwɔ sika paa wɔ wiase nyinaa.GDP (Gross Domestic Product) na ɛyɛɛ saa nhyehyeɛ yi denam ɔman biara sika a ɔwɔ ne sɛnea nnipa a wɔte ɔman no mu no abrabɔ teɛ. Sweden yɛ ɔman a ne sika no mu fa kɛseɛ no ara fri dwadeɛ a wɔde kɔ amanɔne kɔtɔn. Nneɛma a wɔde kɔ amanɔne dwa so kɔtɔn no bi ne anyinam kanea,timma ne dadeɛ a wɔayam. Nneɛma ahodoɔ a ɔman no ankasa tumi yɛ ne nea wɔde kɔ amanɔne dwadibea so no mu ɔha mu nkyekyemu eduonu (50%) firi ndwumakuo a wɔyɛ mfiridwuma\nmu. Sweden ne ɔman a ɛtɔ so nnan wɔ aman a wɔde akodeɛ kɔ dwaso paa wɔ wiase nyinaa.  Kuadwuma ka GDP nhyehyeɛ no ho ɔha mu nkyekyemu mmienu (2%). Wei kyerɛ sɛ kuadwuma nso boa ɔman no sikasɛm paa na ɛsan ma temanmufoɔ no nya adwuma yɛ.Sweden ka aman a wɔde telephone ne intanɛt di dwuma paa wɔ wiase no ho. \nYɛ yi fii "https://tw.wikipedia.org/w/index.php?title=Sweden&oldid=75180"\nNsesae ba kratafa yi so da 9 Ɔbɛnem 2022, mmere 17:07.


Korintofo I 15 - Nkwa Asem (NA-TWI) | Biblica\nKorintofo I 15 - Nkwa Asem (NA-TWI)\nKorintofo I 15\n1Afei, anuanom, mepɛ sɛ mekae mo adwene fa Asɛmpa a meka kyerɛɛ mo no a mugye too mu nam so maa mo gyidi mu yɛɛ den no ho. 2 Ɛno ne Asɛmpa a meka kyerɛɛ mo no. Sɛ mukita Asɛmpa no mu dennen a, mubenya nkwa gye sɛ moannye anni.\n3 Mekaa asɛm a metee a ɛho hia yiye no kyerɛɛ mo se, yɛn bɔne nti na Kristo wui sɛnea wɔakyerɛw no Kyerɛwsɛm mu se, 4 wosiee no nanso nnansa so no, ɔsɔre fii awufo mu sɛnea, bio wɔakyerɛw wɔ Kyerɛwsɛm no mu se, 5 ɔdaa ne ho adi kyerɛɛ Petro ne asomafo dumien no nyinaa. 6 Afei, mpofirim, ɔdaa ne ho adi kyerɛɛ n’akyidifo bɛboro ahanum a wɔn mu bi te ase na wɔn mu bi nso awuwu. 7 Afei oyii ne ho adi kyerɛɛ Yakobo ne asomafo no nyinaa. 8 Akyiri yi koraa, oyii ne ho adi kyerɛɛ me a meyɛ obi a wɔanwo me ntɛm. 9 Meyɛ obi a misua koraa wɔ asomafo no mu na memfata mpo sɛ wɔfrɛ me ɔsomafo, efisɛ, mikunkum Onyankopɔn asafo mma.\n10 Nanso Onyankopɔn adom nti, mete sɛ nea mete no ara na adom a ɔde dom me no aboa me yiye. Ama matumi ayɛ adwuma dennen asen asomafo a aka no nyinaa a emfi m’ankasa m’ahoɔden mu na mmom Onyankopɔn adom no na ɛredi dwuma wɔ me mu. 11 Enti sɛ efi me anaa efi wɔn no, Asɛmpa a yɛn nyinaa ka ni na ɛno nso na mugye di.\n12 Afei, sɛnea Asɛmpa no ka se wɔama Kristo asɔre afi awufo mu no, adɛn nti na mo mu bi tumi ka se wɔrentumi mma awufo nsɔre? 13 Sɛ saa yɛ nokware de a, na ɛkyerɛ sɛ wɔamma Kristo ansɔre amfi awufo mu. 14 Na sɛ wɔamma Kristo ansɔre amfi awufo mu a, na ɛkyerɛ sɛ, yenni asɛm biara ka na mo nso munni asɛm biara a mugye di. 15 Ɛno akyi koraa na ɛkyerɛ sɛ, yɛredi atoro fa Onyankopɔn ho, efisɛ, yɛka se, ɔno na onyanee Kristo fii awufo mu a nso wamma no ansɔre amfi awufo mu sɛ ɛyɛ nokware sɛ awufo ntumi nsɔre. 16 Sɛ awufo ntumi nsɔre a, na Kristo nso ansɔre. 17 Na sɛ wɔamma Kristo ansɔre amfi awufo mu a, na mo gyidi no yɛ nnaadaa, na moda so yera wɔ mo bɔne mu. 18 Ɛsan kyerɛ sɛ, wɔn a na wogye Kristo di a wɔawuwu no ayera. 19 Na sɛ yɛn anidaso wɔ Kristo mu no ye ma saa asetena yi nko ara a, ɛnne na yɛyɛ mmɔbɔ sen obiara a ɔwɔ wiase ha.\n20 Nanso nokware a ɛwom ne sɛ, wɔama Kristo asɔre afi awufo mu de ahyɛ mu den sɛ wɔn a wɔada wɔ owu mu no wɔbɛma wɔasɔresɔre.\n21 Na sɛnea owu nam onipa so bae no, saa ara nso na owusɔre nam onipa so ba. 22 Na sɛnea nnipa nyinaa ne Adam wɔ twaka nti wowui no, saa ara nso na esiane twaka a wɔne Kristo wɔ no nti, wɔbɛma wɔasɔre afi awufo mu. 23 Nanso ebiara bɛyɛ nnidiso nnidiso a Kristo na obedi kan, na wɔn a Kristo ba mu, wɔyɛ ne de no, adi hɔ.\n24 Afei awiei no bɛba. Kristo bedi ahonhom mu atumfo, mpanyimfo, ne tumidifo so na ɔde Onyankopɔn Ahenni no ama Onyankopɔn a ɔyɛ Agya no. 25 Efisɛ, ɛsɛ sɛ Kristo di hene kosi sɛ Onyankopɔn bedi n’atamfo nyinaa so na ɔde wɔn ahyɛ ne nan ase. 26 Ɔtamfo a otwa to a obedi ne so ne owu. 27 Efisɛ, Kyerɛwsɛm no ka se, “Onyankopɔn de nneɛma nyinaa ahyɛ ne nan ase.” Ɛyɛ asɛm a ɛda hɔ pefee sɛ nsɛm “Nneɛma nyinaa” no, Onyankopɔn no ankasa a ɔde nneɛma nyinaa hyɛɛ Kristo ase no nka ho. 28 Na sɛ wɔde nneɛma nyinaa ahyɛ Kristo ase a, ɛnne, ɔno ankasa a ɔyɛ Ɔba no de ne ho bɛhyɛ Onyankopɔn a nneɛma nyinaa hyɛ n’ase no ase; na Onyankopɔn na odi biribiara so.\n29 Sɛ owusɔre nni hɔ a, anka wɔn a wɔbɔ awufo din bɔ asu no bɛyɛ dɛn? Wɔn adwene ne dɛn? Sɛ ɛyɛ nokware sɛnea wɔka se, wonnyan awufo mma nkwa mu a, adɛn nti na wɔbɔ awufo din bɔ wɔn asu.?\n30 Na adɛn na dɔnhwerew biara yɛde yɛn ho to amane mu? 31 Anuanom, dɔnhwerew biara mihyia owu. Ahosɛpɛw a mewɔ wɔ mo mu wɔ yɛn nkwa a yɛwɔ wɔ Kristo Yesu a ɔyɛ yɛn Awurade mu no so na migyina ka saa asɛm yi. 32 Sɛ migyina nnipa adwene so na me ne “Nkekaboa” koe wɔ Efeso a, mfaso bɛn na manya? Na sɛ wɔmma awufo nsɔre mma nkwa mu a, ɛnne “Momma yennidi na yɛnnom, efisɛ, ɔkyena yebewu” sɛnea wɔka no.\n33 “Mommma wɔnnnaada mo. Nkɔmmɔ bɔne sɛe ɔbra pa.” 34 Monyɛ mo asɛde na munnyae mo akwammɔne no. Meka eyi de hyɛ mo aniwu sɛ mo mu bi nnim Onyankopɔn.\nNipadua a ɛsɔre\n35 Obi bebisa se, “Ɛbɛyɛ dɛn na wobetumi ama awufo asɔre aba nkwa mu? Wɔbɛyɛ nipadua su bɛn? 36 Ɔkwasea! Sɛ wudua aba wɔ fam a, gye sɛ ewu ansa na afifi. 37 Na nea wudua wɔ fam no yɛ duaba kɛkɛ; ebia ɛyɛ mo aba anaa duaba foforo a ɛnyɛ afifide no ntutɛw a, ebenyin. 38 Bɔbea a Onyankopɔn adwene ho sɛ ɔpɛ sɛ ɔde bɔ aba no na ɔde bɔ no; ɔma aba biara bɔbea a ɛfata no. 39 Honam a ɛkata ateasefo ho no nyinaa nyɛ honam koro. Nnipa wɔ honam baako; mmoa wɔ wɔn de; nnomaa wɔ wɔn de ɛnna nsumnam nso wɔ wɔn de.\n40 Ɔsoro nipadua wɔ hɔ ɛnna ɛfam nipadua nso wɔ hɔ. Ahoɔfɛ bi wɔ hɔ ma ɔsoro nipadua nko ara ɛnna ahoɔfɛ bi nso wɔ hɔ ma ɛfam nipadua. 41 Owia wɔ n’ankasa n’ahoɔfɛ. Ɔsram wɔ ne de nko; nsoromma ahoɔfɛ gu ahorow; na nsoromma no mu nso wɔwɔ ahoɔfɛ su ahorow.\n42 Sɛ wɔma awufo sɔre ba nkwa mu a, saa ara na ɛbɛba. Sɛ wosie nipadua no a, ɛporɔw; wɔma ɛsɔre nso a ɛmporɔw. 43 Sɛ wosie nipadua a, ɛyɛ tan na ɛyɛ mmerɛw nanso sɛ wɔma ɛsɔre a, ɛyɛ fɛ na enya ahoɔden. 44 Sɛ wosie nipadua no a, ɛyɛ honam na sɛ wɔma ɛsɔre a, ɛyɛ honhom. Ɔhonam wɔ hɔ enti ɛsɛ sɛ honhom nso wɔ hɔ.\n45 Kyerɛwsɛm no ka se, “Adam a ɔyɛ nnipa nyinaa kannifo no, wɔbɔɔ no sɛ onipa teasefo”; nanso Adam a otwa to no yɛ Honhom a ɔma nkwa.\n46 Ɛnyɛ honhom fam no na edi kan ba na mmom honam no ba ansa na honhom no aba. 47 Wɔde fam mfutuma na ɛbɔɔ Adam a odi kan no. Adam a ɔto so abien no fi soro.\n48 Wɔn a wɔyɛ asase de no te sɛ nea wɔde dɔte bɔɔ no no; na wɔn a wɔyɛ soro mma no te sɛ wɔn a wofi soro. 49 Sɛnea yɛte sɛ nnipa a wɔde dɔte bɔɔ yɛn no, saa ara na yɛbɛyɛ sɛ onipa a ofi soro no.\n50 Anuanom, nea mepɛ sɛ mekyerɛ ne sɛ, nea wɔde honam ne mogya ayɛ no nni kyɛfa wɔ Onyankopɔn ahenni no mu; na nea ɛporɔw no ntumi ntena hɔ a ɛmporɔw.\n51 Muntie saa ahintasɛm yi: Yɛn nyinaa renwu nanso bere tiaa bi mu wɔbɛsakra yɛn nyinaa; 52 sɛ torobɛnto a etwa to no bɔ a, nsakrae no bɛyɛ anibu. Sɛ ɛbɔ a, awufo bɛdan ateasefo na yɛn nyinaa bɛsakra. 53 Na nea ɛporɔw no de nea ɛmporɔw akata ne ho. Na nea ewu no de nea enwu akata ne ho.\n54 Enti nea ɛporɔw de nea ɛmporɔw kata ne ho na nea ebewu de nea ɛrenwu kata ne ho a, Kyerɛwsɛm no bɛba mu se, “Wɔasɛe owu; nkonim aba!” 55 Owu, wo nkonim wɔ he? Owu, wo nwowɔe wɔ he?” 56 Owu nya ne tumi fi bɔne mu na bɔne nso nya ne tumi fi Mmara no mu. 57 Nanso yɛda Onyankopɔn a ɔnam yɛn Awurade Yesu Kristo so ma yɛn tumi no ase!\n58 Enti, me nuanom, munnyina pintinn. Da biara monyɛ Awurade adwuma, efisɛ, munim sɛ moyɛ Awurade adwuma a ɛrenyɛ ɔkwa da.\nNA-TWI : Korintofo I 15


Ibesi Dɛn Ehu Nokwar Som? | Asɛmpa\n1. Aso nokwar som yɛ kortsee?\n“Hom nhwɛ yie wɔ nkɔnhyɛfo atorfo ho.”—MATTHEW 7:15.\nƆsom kortsee a ɔyɛ nokwar som na Jesus kyerɛɛ n’esuafo no. Ɔtse dɛ ɔkwan bi a ɔkɔ onnyiewiei nkwa mu. Jesus kãa dɛ, nyimpa “kumaabi na wohu” dɛm kwan no. (Matthew 7:14) Ɔsom a ogyina n’Asɛm Bible no do nkotsee na Nyankopɔn gye to mu. Nokwar asomfo gyedzi yɛ kor na iyi kã hɔn bɔ mu.—Kenkan John 4:23, 24; 14:6; Ephesusfo 4:4, 5.\nHwɛ video a wɔato dzin Ana Ɔsom Nyina Na Nyankopɔn Gye To Mu?\n2. Ebɛn asɛm na Jesus kãa faa ator Christiansom ho?\n“Wɔkã dɛ wonyim Nyankopɔn, naaso wɔdze hɔn ndwuma san no.”—TITUS 1:16.\nJesus dze kɔkɔbɔ maa dɛ nkɔnhyɛfo atorfo bɛsɛɛ Christiansom. Wɔ nyimpa enyi do no, ɔtse dɛ mbrɛ wɔyɛ nokwar asomfo. Hɔn asɔrasɔr no kyerɛkyerɛ dɛ wɔyɛ Christianfo. Naaso hɔn ndzeyɛɛ botum ama eehu dɛ wɔnnyɛ nokwar Christianfo. Wɔ ebɛn kwan do? Nokwar som nkotsee na ɔma yenya nokwar Christianfo a wɔda abrabɔ pa na ndzeyɛtsenenee edzi a nkorɔfo tum hu.—Kenkan Matthew 7:13-23.\n3. Ibesi dɛn ehu nokwar asomfo?\nSusu nsɛmpɔw enum yi a ɔma yehu hɔn no ho:\nNokwar asomfo bu Bible no dɛ ɔyɛ Nyankopɔn n’Asɛm. Wɔbɔ mbɔdzen dze Bible no mu ngyinadonsɛm bɔ hɔn bra. Ntsi nokwar som yɛ soronko fi ɔsom a ogyina nyimpa no nsusui do no ho. (Matthew 15:7-9) Nokwar asomfo dze dza wɔkyerɛkyerɛ nkorɔfo no bɔ hɔn bra.—Kenkan John 17:17; 2 Timothy 3:16, 17.\nJesus no nokwar ekyirdzifo hyɛ Nyankopɔn ne dzin, Jehovah no, enyimnyam. Jesus hyɛɛ Nyankopɔn ne dzin no enyimnyam dze nam da a ɔdaa no edzi kyerɛɛ nkorɔfo no do. Ɔboaa nkorɔfo ma wohun Nyankopɔn na ɔkyerɛɛ hɔn dɛ wɔmbɔ mpaa dɛ, Nyankopɔn ne dzin ho ntsew. (Matthew 6:9) Ebɛn ɔsom na wɔda Nyankopɔn ne dzin edzi kyerɛ nkorɔfo wɔ bea a etse no?—Kenkan John 17:26; Romefo 10:13, 14.\nNokwar Christianfo kã Nyankopɔn n’Ahenman ho asɛm kyerɛ nkorɔfo. Nyankopɔn somaa Jesus dɛ ɔmbɛkã Ahenman no ho asɛmpa no. Nyankopɔn n’Ahenman no yɛ adasamba hɔn enyidado kortsee. Jesus kɔr do kãa Ahenman no ho asɛmpa dze kesii no wu mu. (Luke 4:43; 8:1; 23:42, 43) Ɔkãa dɛ n’ekyirdzifo bɛkã Ahenman no ho asɛmpa no. Sɛ obi ba wo nkyɛn bɛkã Nyankopɔn n’Ahenman no ho asɛm kyerɛ wo a, ehwɛ a ofi ebɛn ɔsom mu?—Kenkan Matthew 24:14.\nJesus n’ekyirdzifo mmfi wiadze bɔn yi mu. Ibotum ehu hɔn osiandɛ wɔmmfa hɔn ho nnhyehyɛ amanyɛsɛm na basabasayɛ a ɔkɔ do wɔ hɔn man mu no mu. (John 17:16; 18:36) Bio so, wonnsũasua wiadze no suban bɔn no nye ne ndzeyɛbɔn no.—Kenkan James 4:4.\nNokwar Christianfo da ɔdɔ soronko edzi kyerɛ hɔn ho. Nyankopɔn n’Asɛm a wosũa ntsi, wɔwɔ obu ma nyimpa a wofi mbusuakuw ahorow nyina mu. Kaansa mpɛn pii no ator som ahorow dze hɔn ho ahyehyɛ amanamamfo hɔn akodzi mu mpo a, nokwar asomfo nnyɛ dɛm koraa. (Micah 4:1-3) Mbom no, nokwar Christianfo fi hɔn akoma nyinara mu dze hɔn mber na hɔn ahodze boa nkorɔfo na wɔhyɛ hɔn nkuran.—Kenkan John 13:34, 35; 1 John 4:20.\n4. Aso ibotum ehu ɔsom a ɔyɛ nokwar no?\nEbɛn ɔsom na wɔdze hɔn nkyerɛkyerɛ nyina gyina Nyankopɔn n’Asɛm do, wɔhyɛ Nyankopɔn ne dzin enyimnyam, na wɔkã kyerɛ nkorɔfo dɛ Nyankopɔn n’Ahendzi no nye adasamba hɔn enyidado kortsee? Ebɛn ɔsom na no mufo da ɔdɔ edzi kyerɛ hɔn ho na wɔmmfa hɔn ho nnhyehyɛ akodzi mu? Isusu dɛ ɔyɛ ebɛn ɔsom?—Kenkan 1 John 3:10-12.\nFa mona Fa mona Ibesi Dɛn Ehu Nokwar Som?


1 Mose 45 AKCB - التكوين 45 NAV\n1 Mose 45:1-28\nYosef Yi Ne Ho Adi Kyerɛ Ne Nuanom\n1Afei, na Yosef yɛ ne ho hwee a, ɛnyɛ yiye wɔ nʼasomfo no nyinaa anim. Enti ɔteɛɛ mu kyerɛɛ nʼasomfo no se, “Obiara mfi ha nkɔ.” Enti bere a oyii ne ho adi kyerɛɛ ne nuanom no, na asomfo no mu biara nni hɔ. 2Osuu denneennen maa Misraimfo no tee, Farao fifo tee asɛm no.\n3Yosef ka kyerɛɛ ne nuabarimanom no se, “Mene Yosef! Mʼagya te ase ana?” Nanso asɛm no bɔɔ wɔn piriw ma wɔtotɔɔ mum wɔ nʼanim.\n4Yosef ka kyerɛɛ ne nuabarimanom no se, “Montwiw mmɛn me.” Wotwiw bɛn no no, ɔka kyerɛɛ wɔn se, “Mene mo nuabarima Yosef. Me na motɔn me ma wɔde me kɔɔ Misraim no. 5Mommma biribiara nhaw mo. Na monnkasakasa so sɛ motɔn me ma wɔde me baa ha. Onyankopɔn na ɔyɛe. Ɔno na ɔsomaa me, dii mo anim baa ha sɛ mimmegye mo nkwa. 6Mfe abien ni a ɔkɔm baa asase yi so. Mfe anum a ɛreba yi nso, obiara rennua, na obiara nso rentwa. 7Onyankopɔn asoma me ha sɛ memma mo ne mo fifo ntena nkwa mu, na moayɛ ɔman kɛse.\n8“Enti ɛnyɛ mo na mode me baa ha, na ɛyɛ Onyankopɔn ankasa! Wayɛ me Farao fotufo ne ne fi sohwɛfo, na ɔde Misraiman nyinaa nso ahyɛ me nsa. 9Afei, monka mo ho nkɔ mʼagya nkyɛn nkɔka nkyerɛ no se, ‘Sɛnea wo babarima Yosef se ni, Onyankopɔn ayɛ me Misraiman nyinaa sohwɛfo. Enti ntwentwɛn wʼanan ase koraa, na bra Misraim! 10Wobɛba abɛtena Gosen45.10 Na Gosen da Nil fam a na ɛyɛ asase pa. asase so, na woabɛn me. Fa wo mma, wo nananom, wo nguan ne wʼanantwi ne biribiara a wowɔ bra. 11Sɛ woba hɔ a, mɛhwɛ wo, efisɛ aka saa ɔkɔm kɛse yi mfe anum. Sɛ anyɛ saa a, wo ne wo fifo ne wɔn a wɔka wo ho nyinaa bedi hia buruburoo.’\n12“Mo ne me nua Benyamin nyinaa di adanse sɛ, ampa ara, ɛyɛ me Yosef na me ne morekasa yi. 13Monka anuonyam a Onyame adom nti, wɔahyɛ me wɔ Misraim asase so ne biribiara a mo ankasa mode mo ani abehu no nyinaa ho asɛm nkyerɛ mʼagya. Monkɔfa mʼagya nsian mmrɛ me ntɛm.”\n14Ɔyɛɛ Benyamin atuu, sui, a anigye ne awerɛhow adi afra. Benyamin nso fii ase sui. 15Ofifew ne nuanom no nyinaa ano sui, na ɛno akyi no, wotumi ne no kasae.\nFarao Hyia Yakob Ba Misraim\n16Bere a wɔtee wɔ Farao fi sɛ Yosef nuanom no aba no, Farao ne ne mpanyimfo a wɔka ne ho no nyinaa ani gyei. 17Farao ka kyerɛɛ Yosef se, “Ka kyerɛ wo nuanom no se, wɔmfa nneɛma nsoasoa wɔn mmoa no, na wɔnkɔ Kanaan asase so, 18na wɔnkɔfa wɔn agya ne wɔn abusuafo nyinaa mmra Misraim asase so ha mmɛtena ha. Ka kyerɛ wɔn se, ‘Farao bɛma mo Misraim asase no fa a eye pa ara atena so. Wobedi asase no so nnepa!’\n19“Ka kyerɛ wɔn se, ‘Momfa nteaseɛnam mfi Misraim ha nkɔfa mo yerenom ne mo mma. Momfa mo agya nso nka ho mmra. 20Monnhaw mo ho wɔ mo agyapade ho, efisɛ mede nnepa a ɛwɔ Misraim asase so nyinaa no bi bɛma mo.’ ”\n21Enti Yosef maa wɔn nteaseɛnam ne nnuan a wobedi wɔ ɔkwan so, sɛnea Farao hyɛe no. 22Ɔmaa ne nuanom no mu biara atade foforo, nanso Benyamin de, ɔmaa no ntade ahorow anum ne dwetɛ kilogram abiɛsa ne fa. 23Saa nneɛma a edidi so yi nso na Yosef de kɔmaa nʼagya Israel: mfurumnini du a wɔahyehyɛ Misraim nneɛma pa wɔ wɔn so, mfurummmere du a wɔsoso aburow, brodo ne nnuan ahorow ne nʼakwansoduan. 24Ogyaa ne nuanom no kwan, na akwannya no mu no, ɔka kyerɛɛ wɔn se, “Monnkɔkasakasa wɔ ɔkwan so.”\n25Enti wofii Misraimman mu kɔɔ wɔn agya Israel nkyɛn wɔ Kanaan asase so. 26Wodui no, wɔde anigye bɔɔ wɔn agya amanneɛ se, “Yosef te ase! Nokwasɛm ni, ɔno na odi Misraiman nyinaa so!” Israel tee saa asɛm no, ne ho dwiriw no. Wannye anni. 27Na bere a wɔkaa nsɛm a Yosef ka kyerɛɛ wɔn sɛ wɔmmɛka no wiee no, na ohuu nteaseɛnam a Yosef de somaa sɛ wɔmfa mmɛfa no no, wɔn agya Yakob ho san no. 28Na Israel kae se, “Magye nsɛm no nyinaa adi. Me ba Yosef da so te ase. Mɛkɔ akohu no ansa na mawu.”\nAKCB : 1 Mose 45


Atemmufoɔ 2 ASCB - मत्ती 2 NCA\nAwurade Bɔfoɔ Ba Bokim\n1Na Awurade ɔbɔfoɔ firi Gilgal kɔɔ Bokim de nkra kɔmaa Israelfoɔ sɛ, “Meyii mo firii Misraim, de mo baa asase a mekaa ho ntam sɛ mede bɛma mo agyanom no so. Mekaa sɛ, Meremmu mʼapam a me ne mo ayɛ no so. 2Mo fam deɛ ne sɛ, mo ne nnipa a wɔte asase yi so no nnyɛ apam biara na mmom mobɛsɛe wɔn afɔrebukyia nyinaa. Na adɛn enti na moanni me mmaransɛm so? 3Deɛ moayɛ yi enti, merempam nnipa a wɔtete mo asase so no. Wɔbɛyɛ mo nkyɛnmu nkasɛɛ na wɔn anyame nso ayɛ mfidie ama mo.”\n4Awurade ɔbɔfoɔ kasa wieeɛ no Israelfoɔ no suu denden. 5Enti wɔtoo beaeɛ hɔ edin “Agyaadwotwa”. Na wɔbɔɔ afɔdeɛ wɔ hɔ maa Awurade.\n6Yosua gyaa nkurɔfoɔ no kwan akyi no, mmusuakuo no mu biara kɔfaa nʼagyapadeɛ a wɔde maa no sɛ ne kyɛfa no. 7Na Israelfoɔ no somm Awurade wɔ Yosua ne mpanimfoɔ a wɔanyini sene Yosua a wɔhunuu nneɛma akɛseɛ a Awurade yɛ maa Israel, Yosua nkwa nna nyinaa mu no.\n8Afei, Nun babarima Yosua, Awurade ɔsomfoɔ wuiɛ a na wadi mfirinhyia ɔha ne edu. 9Wɔsiee no wɔ nʼawunya asase a na ɛwɔ Timnat-Heres, Efraim bepɔ asase no a ɛwɔ Gaas bepɔ no atifi fam no.\nIsraelfoɔ Yɛ Asoɔden Tia Awurade\n10Saa awoɔ ntoatoasoɔ no akyi no, awoɔ ntoatoasoɔ foforɔ nyiniiɛ a na wɔnnim Awurade, na wɔnkae nneɛma akɛseɛ a wayɛ ama Israel. 11Na Israelfoɔ no yɛɛ deɛ ɛnyɛ wɔ Awurade ani so, na wɔsom Baalim ahoni. 12Wɔgyaa Awurade, wɔn agyanom Onyankopɔn a ɔyii wɔn firii Misraim no. Wɔdii anyame foforɔ akyi, somm saa anyame no a ɛyɛ nnipa a wɔatwa wɔn ho ahyia no dea. Na wɔmaa Awurade bo fuiɛ. 13Wɔgyaa Awurade akyi die, kɔsom Baalim ne Astoret ahoni. 14Yei maa Awurade bo fuu Israel, enti ɔde wɔn hyɛɛ afomfafoɔ nsa, ma wɔwiaa wɔn ahodeɛ. Ɔtɔn wɔn maa wɔn atamfoɔ a wɔatwa wɔn ho ahyia, na wɔantumi annyina wɔn ano. 15Ɛberɛ biara a Israelfoɔ bɛkɔ ɔko no, Awurade ko tia wɔn ma wɔdi nkoguo, sɛdeɛ ɔhyɛɛ bɔ no. Enti, wɔn ho hiahiaa wɔn papaapa.\nOnyankopɔn Gye Ne Nkurɔfoɔ\n16Afei, Awurade pagyaa atemmufoɔ ma wɔbɛgyee Israelfoɔ firi wɔn atamfoɔ nsam. 17Nanso, Israelfoɔ no antie atemmufoɔ no. Wɔkɔɔ so de wɔn ho bɔɔ anyame foforɔ, kotoo wɔn. Wɔtwee wɔn ho ntɛm so firii wɔn agyanom a wɔyɛɛ ɔsetie maa Awurade mmaransɛm no kwan so. 18Ɛberɛ biara a Awurade de ɔtemmufoɔ bi bɛdua Israel so no, na ɔka saa ɔtemmufoɔ no ho na ɔgye nnipa no firi wɔn atamfoɔ no nsam wɔ saa ɔtemmufoɔ no nkwa nna nyinaa mu. Ɛfiri sɛ, Awurade hunuu ne nkurɔfoɔ a wɔredi wɔn nya na wɔrehunu amane no mmɔbɔ. 19Nanso, atemmufoɔ no wuo akyi no, nnipa no sane kɔɔ wɔn bra bɔne no mu a, afei na wɔasɛesɛe sene wɔn a wɔdii wɔn anim ɛkan no. Wɔdii anyame foforɔ akyi. Wɔkotoo wɔn, somm wɔn. Na wɔampɛ sɛ wɔgyae wɔn nnebɔnesɛm ne kɔnseneeɛsɛm no.\n20Enti, Awurade bo fuu Israel. Ɔkaa sɛ, “Esiane sɛ saa nnipa yi abu apam a me ne wɔn agyanom yɛeɛ so, na wɔapo me mmaransɛm enti, 21merempamo aman a Yosua anni wɔn so ansa na ɔrewuo no. 22Meyɛɛ yei de sɔɔ Israel hwɛeɛ sɛ wɔbɛtie Awurade sɛdeɛ wɔn agyanom yɛeɛ no.” 23Ɛno enti na amma Awurade ampam aman no ntɛm so na wamma Yosua ammɛdi wɔn nyinaa so no.\nASCB : Atemmufoɔ 2


Nnwom 2 NA-TWI - Evanđelje po Mateju 2 CRO | Biblica América Latina\nNnwom 2 NA-TWI - Evanđelje po Mateju 2 CRO\nƆhene a Onyankopɔn ayi no\n1Adɛn nti na amanaman hyehyɛ adɔnyɛ ho? Adɛn nti na nnipa bɔ pɔw a ɛho nhia? 2 Wɔn ahemfo asɔre, wɔn sodifo ka bom bɔ pɔw tia Awurade ne ɔhene a wɔayi no no. 3 Wɔka se, “Momma yɛntwe yɛn ho mfi wɔn mmara ne wɔn tumi ase.”\n4 Nanso Awurade te n’ahengua so serew, di wɔn nhyehyɛe hunu no ho fɛw. 5 Ɔbɔ wɔn kɔkɔ abufuw so, yi wɔn hu abufuhyew mu.\n6 Ɔka se, “Masi me hene wɔ Sion bepɔw kronkron no so.”\n7 Nea wasi no hene no bua se, “Mɛka asɛm a Awurade apae mu aka no. Ɔka kyerɛɛ me se, ‘Woyɛ me babarima; ɛnnɛ mayɛ w’agya. 8 Bisa me na mede wiase aman nyinaa bɛhyɛ wo nsa; asase nyinaa bɛyɛ wo dea. 9 Wode dade poma bedi wɔn so, na woabobɔ wɔn sɛ ɔnwemfo nhina.’“\n10 Mo ahene, muntie saa kɔkɔbɔ yi. Mo a mudi aman so wɔ wiase, munsua sɛ: 11 Mobɛsom Awurade osuro mu. 12 Momma mo ho mpopo na monkotow no. Sɛ anyɛ saa a, ne bo befuw na moawu prɛko pɛ. Nhyira nka wɔn a woguan kɔtoa no.\nNA-TWI : Nnwom 2


Animia Ma Yedi Nkonim\nƆwɛn-Aban—Nea Adesua Nsɛm Wom | February 1, 2000\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hungarian Icelandic Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Shona Slovak Slovenian Spanish Sranantongo Swahili Swedish Tagalog Thai Tswana Turkish Twi Ukrainian Urdu Vietnamese Zulu\nANIMIA ho abɛyɛ na wɔ nnɛ bere yi mu. Nnipa pii gye di sɛ nkonimdi gyina biribi a obi bɛyɛ wɔ bere pa mu sen sɛ obemia n’ani so. Hena na obetumi agye wɔn kyim? Nsɛm a wɔde bɔ aguade ho dawuru ahyɛ nsɛm ho amanneɛbɔ mu ma, na ɛnam anifere kwan so rekyerɛ sɛ, sɛ woyere wo ho kakraa bi a, wubetumi de sika kakraa bi a wowɔ no anya biribiara a wopɛ. Atesɛm nkrataa kɔ so tintim nkurɔfo a wodi yiye ntɛm, ne adwumawuranom a sɛ wowie sukuu a, ɛnkyɛ na wɔanya sika pii, ho nsɛm.\nLeonard Pitts a ɔyɛ sɛnkyerɛwfo no ka sɛ: “Ɔmanfo a wɔn mu dodow no ara de wɔn adwene bu nneɛma fam no, ɛte sɛ nea ɛnyɛ den koraa sɛ obi bɛyɛ yiye. . . . Ayɛ te sɛ biribi a sɛ obiara hu ɔkwan a ɛsɛ sɛ ɔfa so, na sɛ ɔwɔ ho ahoɔden, anaasɛ Onyankopɔn boa no a, obetumi ayɛ.”\nDɛn Ne Animia?\nSɛ́ wubemia w’ani no kyerɛ sɛ ‘wubekura atirimpɔw, tebea bi anaa dwumadi bi mu pintinn a akwanside anaa huammɔdi biara mfa ho.’ Ɛkyerɛ sɛ wobɛyere wo ho agyina amanehunu ano, a worennyae mu. Bible si hia a saa su yi ho hia so dua. Sɛ nhwɛso no, Onyankopɔn Asɛm tu yɛn fo sɛ: “Monkɔ so nhwehwɛ ahenni no . . . kan,” “Monkɔ so mpem, na wobehiɛ mo,” “Munkura mpaebɔ mu ara,” na “Munso nea eye no mu.”—Mateo 6:33, NW; Luka 11:9, NW; Romafo 12:12; 1 Tesalonikafo 5:21.\nAnimia fã titiriw ne sɛ wubegyina huammɔdi a wuntumi nkwati ano. Mmebusɛm 24:16 ka sɛ: ‘Mpɛn ason na ɔtreneeni hwe ase na ɔsɔre.’ Sɛ anka obi ‘begyae mu’ bere a ɔrehyia nsɛnnennen anaa huammɔdi no, mmɔdenbɔfo ‘sɔre gyina,’ ‘ɔpere kɔ n’anim,’ na ɔsɔ nneɛma hwɛ bio.\nNanso, nnipa pii nsiesiee wɔn ho mmaa nsɛnnennen ne huammɔdi a wobetumi ahyia no. Esiane sɛ wonnyaa ɔpɛ sɛ wobemia wɔn ani nti, wogyae nneɛma mu ntɛm ara. Nhoma kyerɛwfo Morley Callaghan ka sɛ: “Nnipa pii yɛ wɔn ade wɔ huammɔdi ho wɔ ɔkwan a ɛyɛ awerɛhow so. Wosu wɔn ho mmɔbɔ, wɔde asodi to obiara so, wodi yaw, na . . . wogyae mu.”\nEyi yɛ awerɛhosɛm. Pitts ka sɛ: “Ɛyɛ a yɛn werɛ fi sɛ biribi nti na yɛfa sɔhwɛ mu, na mfaso bi wɔ amanehunu mu.” Dɛn ne saa mfaso no? Ɔde ba awiei sɛ: “Ɛma [obi] hu sɛ huammɔdi nkum nnipa, na saa ara nso na nkogudi nso ntra hɔ daa. Ɛma obi nya nhumu. Ɛma obi da ne ho so.” Bible ka no tiawa sɛ: “Ɔbrɛ nyinaa mu wɔ nnɔbae.”—Mmebusɛm 14:23.\nNokwarem no, ɛnyɛ mmerɛw bere nyinaa sɛ wubegyina wo nan so bio bere a nneɛma bi ankɔ yiye no. Ɛtɔ mmere bi a yehyia nsɛnnennen a ɛte sɛ nea ɛsɛe mmɔden a yɛbɔ sɛ yebedi so no. Sɛ́ anka yɛbɛbɛn yɛn botae ahorow ho no, ɛbɛyɛ te sɛ nea ɛretwe akɔ akyirikyiri no. Ebetumi abunkam yɛn so, na yɛn nsam agow, na yɛn abam betumi abu, na yɛabotow. (Mmebusɛm 24:10) Nanso Bible hyɛ yɛn nkuran sɛ: ‘Mommma yɛmmmrɛ papayɛ mu; na sɛ yɛampa abaw a, yebetwa so aba ne bere mu.’—Galatifo 6:9.\nDɛn na Ebetumi Aboa Yɛn Ma Yɛamia Yɛn Ani?\nAde a edi kan a ɛbɛma yɛamia yɛn ani wɔ biribi a yɛde asi yɛn ani so mu ne sɛ yɛde botae ahorow a mfaso wɔ so na yebetumi adu ho besisi yɛn anim. Akyinnye biara nni ho sɛ na ɔsomafo Paulo te eyi ase. Ɔka kyerɛɛ Korintofo no sɛ: “Mmirika a mitu yi, mintu no asunsumabo mu; kuturuku a meko yi, menko no sɛ nea ɔboro mframa.” Na Paulo nim sɛ, sɛ obetumi adi nkonim a, na ebehia sɛ ɔde botae horow pɔtee bi sisi n’anim, te sɛ mmirikatufo a ɔde n’adwene asi beae a obewie n’ammirika so no. Otuu wɔn fo sɛ: “Munnim sɛ wɔn a wosi mmirika kane no, wɔn nyinaa tu mmirika no de, nanso obiako na onya nkonim bo no? Muntu mmirika saa ara, na moanya bi.” (1 Korintofo 9:24, 26) Yɛbɛyɛ dɛn ayɛ eyi?\nMmebusɛm 14:15 ka sɛ: “Onitefo hwɛ ne nantew mu yiye.” Eye sɛ bere ne bere mu no, yɛbɛsan asusuw yɛn asetram botae horow ho, na yɛabisa yɛn ho faako a yɛn ani kyerɛ, ne sɛ ebia ehia sɛ yɛyɛ nsakrae horow bi anaa. Ehia sɛ yɛma nea yɛpɛ sɛ yɛyɛ ne nea enti a yɛpɛ sɛ yɛyɛ no tra yɛn adwenem fann. Sɛ yɛma nea yɛpɛ sɛ yedu ho no tra yɛn adwenem yiye a, ɛbɛyɛ den sɛ yebegyae mu. Mmebusɛm a efi honhom mu no ka sɛ: “Ma w’ani nhwɛ tẽẽ, na w’anisuatɛtɛw nteɛ nhwɛ w’anim.”—Mmebusɛm 4:25, 26.\nSɛ wuhu wo botae ahorow wie a, nea edi hɔ ne sɛ wobɛhwehwɛ ɔkwan a wobɛfa so adu ho. Yesu bisae sɛ: “Mo mu hena na ɔpɛ sɛ ɔto abantenten, na ɔrentra ase mmu ho akontaa?” (Luka 14:28) Nea ɛne nnyinasosɛm yi hyia no, adwenemyare ho ɔbenfo bi kae sɛ: “Nea mahu wɔ nnipa a wɔanya nkɔso ho ne sɛ, wɔte nea ɛde biribi ba wɔn asetram ne nea efi mu ba no ase yiye. Nnipa a wɔanya nkɔso nim sɛ, sɛ wɔpɛ biribi a, ɛsɛ sɛ wɔyɛ nea ehia biara a ɛbɛma wɔn nsa aka.” Sɛ yɛte akwan a ehia sɛ yɛfa so ansa na yɛn nsa aka nea yɛrehwehwɛ no ase a, ɛbɛma yɛahwɛ yɛn anim tẽẽ. Afei nso sɛ yehyia huammɔdi a, ɛrenyɛ den sɛ yebefi nneɛma ase bio. Nhwehwɛmu a ɛte saa na ɛmaa Orville ne Wilbur Wright dii nkonim no.\nNe saa nti, sɛ nneɛma ankɔ yiye a, bɔ mmɔden sɛ wubenya ho adwempa, na fa no sɛ ɛyɛ adesua mu suahu. Susuw tebea no ho, na hu faako a wofomee, na afei teɛteɛ mfomso no na siesie mmerɛwyɛ no. Sɛ woka ho asɛm kyerɛ afoforo a, ɛboa efisɛ, “wɔde agyinatu na ɛma tirimpɔw gyina.” (Mmebusɛm 20:18) Ɔkwan biara so no, bere biara a wobɔ wo ho mmɔden saa no, ɛma wo ho kokwaw kɛse, na awiei koraa no, wudi nkonim.\nAnimia mu ade a ɛto so abiɛsa ne sɛ wobɛkɔ so ara ayɛ biribi. Ɔsomafo Paulo tu yɛn fo sɛ: “Nea yɛaso dedaw no, momma yɛnkɔ so saa ara.” (Filipifo 3:16) Sɛnea ɔkyerɛkyerɛfo bi kae no, “sɛ obi de anidahɔ ne boasetɔ yɛ ade bere tenten a, mfaso pa fi mu ba.” Aesop anansesɛm a agye din yiye no mu asɛm bi a ɛfa akyekyere ne adanko ho no kyerɛkyerɛ asɛm yi mu yiye. Ɛmfa ho sɛ na adanko ho yɛ hare sen akyekyere no, akyekyere dii mmirikatu no mu nkonim. Dɛn ntia? Efisɛ akyekyere ampere ne ho, na mmom ɔtoo ne bo ase. Wannyae, na mmom otuu mmirika no sɛnea obetumi, na okuraa mu saa ara koduu awiei. Esiane sɛ obi a ɔyɛ n’ade pɛpɛɛpɛ no nya nkɔso nkakrankakra nti, ɛhyɛ no nkuran ma enti ɛyɛ den sɛ obegyae anaasɛ obefi mmirikatu no mu. Yiw, ‘tu mmirika sɛnea’ ɛbɛma woadu wo botae ho.\nBotae Horow a Mfaso Wɔ So a Yɛbɛpaw\nNokwarem no, sɛ yebenya yɛn mmɔdenbɔ so mfaso a, ehia sɛ yɛde botae horow a mfaso wɔ so sisi yɛn anim. Nnipa pii di nneɛma a ɛmfa anigye mmrɛ wɔn akyi. Nanso Bible ka sɛ: ‘Nea ɔkotow hwɛ adehyedi mmara a ɛyɛ pɛ no mu, na ɔtraa mu no, wobehyira no n’adeyɛ no mu.’ (Yakobo 1:25) Yiw, Onyankopɔn mmara a ɛwɔ Bible mu a yebesua ate ase no yɛ botae a mfaso wɔ so. Dɛn ntia? Ɛte saa titiriw, efisɛ Onyankopɔn mmara gyina ne gyinapɛn ahorow a ɛyɛ pɛ na ɛteɛ no so. Sɛ́ Ɔbɔadeɛ no, onim nea eye ma n’abɔde. Enti sɛ yɛkɔ so sua Onyankopɔn akwankyerɛ ahorow na yɛde di dwuma wɔ yɛn asetram a, akyinnye biara nni ho sɛ ɛbɛma yɛn ani agye. Mmebusɛm 3:5, 6 hyɛ bɔ sɛ: “Fa wo koma nyinaa bata [Yehowa, NW] ho, . . . Hu no w’akwan nyinaa mu, na ɔno na ɔbɛteɛ w’akwan.”\nBio nso, Yesu kae sɛ Onyankopɔn ne ne ho nimdeɛ a yebenya no ‘bɛma yɛanya daa nkwa.’ (Yohane 17:3) Bible nkɔmhyɛ ma ɛda adi sɛ yɛte nhyehyɛe yi “nna a edi akyiri” mu. (2 Timoteo 3:1-5; Mateo 24:3-13) Ɛrenkyɛ, Onyankopɔn Ahenni, ne trenee nniso no, bedi asase ne ɛsotefo so. (Daniel 2:44; Mateo 6:10) Nniso yi de asomdwoe ne yiyedi a ebi mmae da bɛba, na adesamma asoɔmmerɛfo nyinaa ho bɛtɔ wɔn. (Dwom 37:10, 11; Adiyisɛm 21:4) Asomafo no Nnwuma 10:34 ka sɛ: “Onyankopɔn nhwɛ onipa anim.” Yiw, wɔto nsa frɛ obiara sɛ ommenya mfaso a ebefi mu aba no bi!\nBible no yɛ tete nhoma a nyansa ne ntease ahyɛ no ma. Egye bere ne mmɔdenbɔ na obi atumi ate ase. Nanso ɛdenam Onyankopɔn mmoa so no—sɛ yɛkɔ so hwehwɛ emu nimdeɛ a—yebetumi ate ase. (Mmebusɛm 2:4, 5; Yakobo 1:5) Nokwasɛm ne sɛ, ebetumi ayɛ den sɛ yɛde nea yesua no bedi dwuma. Ebia ebehia sɛ yɛyɛ nsakrae wɔ yɛn nsusuwii ne yɛn nneyɛe mu. Nnamfonom ne abusuafo a wɔwɔ yɛn ho adwempa mpo betumi asɔre atia Bible no a yesua no. Enti ehia sɛ yemia yɛn ani. Ɔsomafo Paulo kae yɛn sɛ Onyankopɔn de daa nkwa bɛma wɔn a ‘wɔto wɔn bo ase wɔ papayɛ mu’ no. (Romafo 2:7) Yehowa Adansefo ani begye ho sɛ wɔbɛboa wo ma woadu botae yi ho.\nNya awerɛhyem sɛ, sɛ wumia w’ani sua Onyankopɔn ne n’apɛde ho ade, na wokɔ so de nea wusua no di dwuma a, wubedi nkonim.—Dwom 1:1-3.\nSɛ wumia w’ani sua Onyankopɔn ne n’apɛde ho ade a, wubedi nkonim\n[Mfonini Fibea wɔ kratafa 4]\nShare Share Animia Ma Yedi Nkonim\nw00 2/1 kr. 4-6\nDɛn na Ɛde Nkonimdi Ba?\nNnipa Nyinaa a Yɛbɛboa Wɔn Wɔ Netherlands\nBere Tenten Bɛn Na Aka Ama Abɔnefo?\nYehowa Rentwentwɛn Ne Nan ase\nAhurusi A Yedi wɔ Yɛn Nkwagye Nyankopɔn No Mu\nYehowa Ne Me Guankɔbea Ne M’ahoɔden\nƐnã Bi Afotu a Nyansa Wom\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM February 1, 2000\nShare Share ƆWƐN-ABAN—NEA ADESUA NSƐM WOM February 1, 2000\nƆWƐN-ABAN—NEA ADESUA NSƐM WOM February 1, 2000


Acts 3 KJV – Asomafoɔ 3 ASCB | Biblica\nActs 3 KJV – Asomafoɔ 3 ASCB\n1Ɛda bi Petro ne Yohane kɔɔ asɔredan mu awia nnɔnmiɛnsa a ɛyɛ ɛberɛ a wɔde bɔ mpaeɛ. 2Wɔreyɛ aduru asɔredan ɛpono a wɔfrɛ no Ɛpono Fɛɛfɛ ano no, wɔhunuu obubuafoɔ bi sɛ ɔda hɔ. Na wɔsoa saa obubuafoɔ yi de no bɛto ɛpono yi ano da biara ma ɔsrɛsrɛ sika firi wɔn a wɔrekɔ asɔredan no mu no nkyɛn. 3Ɛberɛ a ɔhunuu sɛ Petro ne Yohane rekɔ mu no, ɔsrɛɛ wɔn sɛ wɔmma no biribi. 4Wɔhwɛɛ nʼanim dinn na Petro ka kyerɛɛ no sɛ, “Hwɛ yɛn!” 5Ɔhwɛɛ wɔn susuu sɛ wɔbɛma no biribi.\n6Nanso, Petro ka kyerɛɛ no sɛ, “Sika de, menni bi; na deɛ mewɔ a mede bɛma wo ne sɛ, Yesu Kristo Nasareni din mu, sɔre nante!” 7Afei, Petro de ne nsa nifa sɔɔ ne mu maa ne so gyinaa hɔ. Prɛko pɛ, ne nan no mu yɛɛ den. 8Ɔhuri gyinaa ne nan so, na ɔhyɛɛ aseɛ nanteeɛ. Afei, ɔne wɔn nyinaa kɔɔ asɔredan no mu a ɔrehurihuri, rekamfo Onyankopɔn. 9Nnipa no nyinaa hunuu no sɛ ɔnam reyi Onyankopɔn ayɛ. 10Wɔhunuu no no, wohunuu sɛ ɔno ne ɔdesrɛni a na ɔda asɔredan ɛpono a wɔfrɛ no Ɛpono Fɛɛfɛ no ano no, wɔn ho dwirii wɔn.\n11Ɛberɛ a nnipa no hunuu sɛ ɔbarima no ne Petro ne Yohane nam no, wɔn ho dwirii wɔn; enti wɔtuu mmirika kɔɔ wɔn nkyɛn, wɔ baabi a wɔfrɛ no Salomo Abrannaa no so hɔ. 12Ɛberɛ a Petro hunuu nnipadɔm no no, ɔka kyerɛɛ wɔn sɛ, “Israelfoɔ, adɛn na yei yɛ mo nwanwa? Adɛn enti na mohwɛ yɛn, susu sɛ yɛnam yɛn tumi anaa yɛn som pa so na asa ɔbarima yi yadeɛ? 13Abraham, Isak ne Yakob Onyankopɔn ne yɛn nananom Onyankopɔn ama ne ɔsomfoɔ Yesu ɔsoro animuonyam. Mode no maa atumfoɔ; na ɛberɛ a Pilato yɛɛ sɛ ɔbɛgyaa no no mpo, mopoo no wɔ nʼanim. 14Na ɔyɛ Kronkron, ɔtene; nanso mopoo no na mosrɛɛ Pilato sɛ ɔmfa odwotwafoɔ mma mo. 15Enti, mokumm obi a ɔgye nnipa kɔ nkwa mu. Nanso, Onyankopɔn nyanee no firii awufoɔ mu na yɛyɛ yei ho adansefoɔ. 16Tumi a ɛwɔ ne din mu no na ɛmaa saa obubuafoɔ yi nyaa ahoɔden. Gyidie a yɛwɔ wɔ ne din mu no na ɛmaa yɛtumi yɛɛ saa anwanwadeɛ a mohunu yi. Gyidie a yɛwɔ wɔ Yesu din mu no na ama ne ho atɔ no a ɔgyina mo anim seesei yi.\n17“Afei, me nuanom, menim sɛ deɛ mo ne mo mpanimfoɔ yɛɛ Yesu no, na ɔnim na monnim. 18Tete no, Onyankopɔn nam nʼadiyifoɔ so kaa sɛ Agyenkwa no bɛhunu amane. Na ɔnam saa ɛkwan yi so maa ɛbaa mu. 19Monnu mo ho na monni Onyankopɔn akyi, na ɔde mo bɔne akyɛ mo, 20sɛdeɛ ɛbɛyɛ a, Awurade Honhom mu ahoɔden bɛba na wasoma Yesu a ɔyɛ Agyenkwa no a wayi no ama mo dada no. 21Sɛdeɛ Onyankopɔn nam nʼadiyifoɔ kronkron so aka dada no, ɛsɛ sɛ ɔtena ɔsoro kɔsi sɛ nneɛma nyinaa bɛyɛ foforɔ. 22Na Mose kaa sɛ, ‘Awurade, mo Onyankopɔn bɛsoma odiyifoɔ aba mo nkyɛn sɛdeɛ ɔsomaa me a mefiri mo mu no. Ɛsɛ sɛ motie asɛm biara a ɔbɛka akyerɛ mo. 23Obiara a wantie deɛ odiyifoɔ no bɛka no, wɔbɛyi no afiri Onyankopɔn nkurɔfoɔ ho na wɔasɛe no.’\n24“Samuel ne adiyifoɔ a akyire no wɔbaeɛ no nyinaa nso aka asɛm a asi ɛnnɛ yi ho asɛm pɛn. 25Onyankopɔn bɔ a ɔnam adiyifoɔ so hyɛeɛ no yɛ mo dea. Saa ara nso na mowɔ kyɛfa wɔ apam a Onyankopɔn ne mo agyanom pameeɛ no mu. Sɛdeɛ ɔka kyerɛɛ Abraham sɛ, ‘Wʼasefoɔ so na menam mɛhyira ewiasefoɔ nyinaa.’ 26Enti, Onyankopɔn dii ɛkan yii ne ɔsomfoɔ somaa no baa mo nkyɛn sɛ ɔmmɛdom mo na mo nyinaa nnane mfiri mo akwammɔne no so.”\nASCB : Asomafoɔ 3


Mateo 19 - Nkwa Asem (NA-TWI) | Biblica\nMateo 19 - Nkwa Asem (NA-TWI)\n1Yesu wiee n’asɛnka no, ɔkɔɔ Galilea. Ofi Galilea no, otwaa asubɔnten Yordan baa Yudea. 2 Nnipadɔm tu dii n’akyi ma ɔsaa wɔn yare. 3 Farisifo bi ba bebisaa no nsɛm bi, pɛe sɛ wɔnam wɔn nsɛmmisa no so ma ɔka asɛm bi a, ɛde no bɛkɔ sɔhwɛ mu. Wobisaa no se, “Wopene awaregyae so anaa?”\n4 Yesu nso bisaa wɔn se, “Gyama monkenkan Kyerɛw Kronkron no? Wɔakyerɛw wɔ mu se, ‘Mfitiase no, Onyankopɔn bɔɔ ɔbarima ne ɔbea. 5 Eyi nti na ɔbarima begyaw n’agya ne ne na hɔ de ne ho akɔbata ne yere ho daa nyinaa. 6 Na wɔn baanu no abɛyɛ ɔhonam koro. Enti nea Onyankopɔn aka abom no, ɛnsɛ sɛ onipa tetew mu’.”\n7 Farisifo no kɔɔ so bisaa no se, “Adɛn nti na Mose kae se, sɛ ɔbarima bi pɛ sɛ ogyaa ne yere a, otumi kyerɛw no krataa kɛkɛ de gyaa no?”\n8 Yesu buaa wɔn se, “Esiane sɛ na mo koma apirim no nti, na Mose maa awaregyae ho kwan, na ɛnyɛ ade a Onyankopɔn hyehyɛe. 9 Na mereka akyerɛ mo se, obiara a obegyaa ne yere, a ɛnyɛ sɛ, ɔbea no abɔ aguaman, na ɔbɛsan aware ɔbea foforo no, asɛe aware.”\n10 Yesu asuafo no kae se, “Sɛ saa na ɛte de a, na ɛnsɛ sɛ obiara ware.”\n11 Yesu buaa wɔn se, “Ɛnyɛ obiara na obetumi agye saa asɛm yi atom, gye wɔn a Onyankopɔn hyɛ wɔn den no nko ara. 12 Wɔwoo binom sɛ wommedi sigyaw; ebinom nso, esiane dɛm nti, wɔnware; ebinom nso, esiane ɔsoro ahenni no nti, wɔpo aware. Obiara a obetumi no, nni m’asɛm a maka yi so.”\n13 Wɔde mmofra nkumaa brɛɛ Yesu sɛ ɔmfa ne nsa ngu wɔn so, na ɔmmɔ mpae mma wɔn. Nanso asuafo no tramtram wɔn a wɔde mmofra no bae no ka kyerɛɛ wɔn se, “Monnhaw Yesu.”\n14 Nanso Yesu kae se, “Momma mmofra no kwan na wɔmmra me nkyɛn, na munnsiw wɔn kwan, na eyinom sɛɛ na ɔsoro ahenni no yɛ wɔn dea.” 15 Na ɔde ne nsa guu wɔn so, hyiraa wɔn ansa na ɔrefi hɔ akɔ.\nAberante sikani no\n16 Da bi, aberante bi baa Yesu nkyɛn bebisaa no se, “Me wura pa, dɛn na menyɛ na manya nkwa a ɛnni awiei?”\n17 Yesu buaa no se, “Sɛ wofrɛ me ɔpapa a, na ɛkyerɛ sɛ wofrɛ me Onyankopɔn, efisɛ, Onyankopɔn nko ara na oye. W’asɛmmisa no ho mmuae ara ne sɛ, sɛ wopɛ sɛ wokɔ soro de a, di mmaransɛm no so.”\n18 Aberante no nso bisaa no se, “Mmaransɛm no mu nea ɛwɔ he?” Yesu buaa no se, “Nni awu. Nsɛe aware. Mmɔ korɔn. Nni atoro. 19 Di w’agya ne wo na ni, na dɔ wo yɔnko sɛ wo ho!”\n20 Aberante no nso kae se, “Midi eyinom nyinaa so pɛpɛɛpɛ. Afei, menyɛ dɛn?”\n21 Yesu ka kyerɛɛ no se, “Sɛ wopɛ sɛ wuwie pɛyɛ a, kɔ na kɔtɔn biribiara a wowɔ, na fa sika a wubenya afi mu no ma ahiafo. Ɛno ansa na wubenya agyapade wɔ soro. Wuwie eyi a, afei bra na bedi m’akyi.”\n22 Esiane sɛ na saa aberante yi wɔ ahonyade bebree nti, ɔtee saa asɛm yi no, anyɛ no dɛ ma ɔde awerɛhow fii hɔ kɔe.\n23 Afei, Yesu ka kyerɛɛ n’asuafo no se, “Ɛyɛ den ma osikani sɛ ɔbɛkɔ ɔsoro ahenni no mu. 24 Meka miti mu bio se, ɛyɛ mmerɛw sɛ nantwi bewura pane aniwa mu sen sɛ osikani bɛkɔ Onyankopɔn Ahenni mu!”\n25 Asuafo no tee saa asɛm yi no, wɔn adwenem yɛɛ wɔn nnaa. Wobisae se, “Na ɛnne hena na wiase ha wobegye no nkwa?”\n26 Yesu hwɛɛ wɔn buae se, “Onipa fam de, ɛyɛ den; na Onyankopɔn fam de, ɛyɛ mmerɛw.”\n27 Petro nso kae se, “Yɛagyaw biribiara hɔ abedi w’akyi: na dɛn mfaso na yebenya afi w’akyidi no mu?”\n28 Yesu buae se, “Me, Agyenkwa no, sɛ metena m’anuonyam ahengua no so a, nokwarem, mo m’asuafo yi nso, bɛtena ahengua dumien no so, na moabu Israel mmusuakuw dumien no atɛn. 29 Na obiara a obegyaw ne fi, ne nuammarimanom ne nuammeanom, n’agya, ne na, ne yere, ne mma, anaa n’agyapade abedi m’akyi no, obenya no mmɔho ɔha, na wanya nkwa a enni awiei nso. 30 Na wɔn a wodi kan no mu pii bedi akyiri, na wɔn a wodi akyiri no nso mu bi abedi kan.”\nNA-TWI : Mateo 19


Yesaia 16 | Intanɛt So Bible| Wiase Foforɔ Nkyerɛaseɛ\nMoab ho atemmusɛm no ntoaso (1-14)\n16 Momfa odwennini nkɔma asaase no so hene,Momfa no mfi Sela mfa sare so,Na momfa no nkɔ Sion babea bepɔw no so. 2 Nea ɛbɛto Moab mma mmea wɔ baabi a wɔfa twa Arnon asu+ no,Ɛbɛyɛ sɛ anomaa a wɔapam no afi ne berebuw mu.+ 3 “Momfa akwankyerɛ mma, momfa gyinaesi no nyɛ adwuma. Edu awia ketee a, ma wo nwini nyɛ sɛ anadwo. Wɔn a wɔahwete no, fa wɔn sie; na wɔn a wɔreguan no, nyi wɔn mma. 4 O Moab, ma me nkurɔfo a wɔahwete no ntena wo mu. Ɔsɛefo no+ nti, fa wo ho yɛ hintabea ma wɔn. Nea ɔhyɛ wɔn so no awiei bɛba,Ɔsɛe no to betwa,Na wɔn a wotiatia afoforo so no bɛsɛe afi asaase so. 5 Afei wɔde ahengua bi betim hɔ ɔdɔ* so. Nea ɔbɛtena so wɔ Dawid ntamadan mu no bɛyɛ ɔnokwafo;+Obebu atɛntrenee, na ɔbɛyɛ adetrenee ntɛm.”+ 6 Yɛate Moab ahomaso no, sɛ ɔyɛ dwae papaapa.+Yɛate n’ahantan ne n’ahokyerɛ ne n’abufuw no;+Nanso n’anomdwa bɛyɛ kwa. 7 Enti Moab besu ateɛteɛm wɔ n’amanehunu ho;Wɔn nyinaa bɛbɔ bena.+ Wɔn a wɔn ho yeraw wɔn no bedi abooboo, Kir-Hareset+ bobe keeki nti. 8 Efisɛ Hesbon+ mfuw ahyew,*Sibma+ bobe no,Aman no atumfo atiatia ne nnubaa a asow bobe pa dɔsɔɔ no so;Ɛkɔe ara koduu Yaser;+Ekoduu sare so. Ne mmãã trɛtrɛwee, na ɛkɔe ara koduu po mu. 9 Eyi nti na mesu Sibma bobe sɛnea misu Yaser no. Mede me nisu bɛfɔw wo, Hesbon ne Eleale,+Efisɛ sɛnea wɔteɛteɛm gu w’ahohuru bere mu aba ne wo twabere so no, aba awiei.* 10 Wɔapam anigye ne ahosɛpɛw afi turo mu,Na ahurusi dwom ne nteɛteɛm ayera afi bobe mfuw mu.+ Wɔn a wokyĩ nsã renkyĩ nsã* wɔ amoa a wokyĩ nsã wom mu bio,Efisɛ mama nteɛteɛm no to atwa.+ 11 Eyi nti na me nsono mu wosow wɔ Moab ho+Te sɛ sanku hama a ɛrewosow,Na me yam hyehye me wɔ Kir-Hareset ho no.+ 12 Sɛ Moab brɛ ne ho som wɔ sorɔnsorɔmmea,* na ɔkɔ ne tenabea kronkron kɔbɔ mpae mpo a, ɛrenkosi hwee.+ 13 Eyi ne asɛm a Yehowa dii kan ka faa Moab ho. 14 Na seesei nea Yehowa reka ni: “Akyɛ koraa mfe abiɛsa, te sɛ ɔpaani mfe,* Moab anuonyam bebutuw na aporɔw atetew koraa, na nnipa a wɔbɛka no bɛyɛ kakraa bi, wɔrenyɛ den.”+\n^ Anaa “akisa; atwintwam.”\n^ Ebetumi nso akyerɛ, “Efisɛ ɔko nteɛteɛm no asian aba w’ahohuru bere mu aba ne wo twabere so.”\n^ Anaa “wɔbɛkan no pɛpɛɛpɛ te sɛ nea ɔpaani yɛ no”; kyerɛ sɛ, mfe abiɛsa pɛpɛɛpɛ.